title: HMS Newfoundland

text: Alus palveli toukokuussa 1945 yhdessä Australian laivaston yksiköiden kanssa Uuden-Guinean vesillä lounaisella Tyynellä valtamerellä. Se otti kesäkuussa osaa Trukin hyökkäykseen. " HMS Newfoundland" kuului heinäkuussa osastoon, joka tulitti Japanin pääsaarella olevia kohteita. Alus oli Tokion lahdella Japanin lopullisesti antautuessa.


title: HMS Newfoundland

text: Sodan päätyttyä "HMS Newfounland" sijoitettiin reserviin, jossa sitä käytettiin koululaivana. Alus siirrettiin 1951 huollettavaksi Plymouthiin ja se palasi palvelukseen 5. marraskuuta 1952, jolloin siitä tuli Itä-Intian aseman 4. Risteilijäviirikön lippulaiva. Alus palveli osan ajasta Kaukoidän laivastossa. " HMS Newfoundland" oli 1956–1957 Punaisellamerellä ja Välimerellä osallistuen Suezin kriisin tapahtumiin. Alus upotti 1. marraskuuta 1956 Egyptin laivaston fregatin "Domiatin".


title: HMS Newfoundland

text: "HMS Newfoundland" palasi Kaukoitään, kunnes se poistettiin palveluksesta 24. kesäkuuta 1959 ja se siirrettiin Portsmouthin reserviin. Alus myytiin 2. marraskuuta Perulle ja se siirrettiin virallisesti Perun laivastolle joulukuussa 1960, jolloin se nimettiin samalla "Almirante Grauksi". Aluksen nimi vaihdettiin 15. toukokuuta 1973 "Capitán Quiñonesiksi". Vuodesta 1979 alkaen alusta on käytetty Callaon satamaan ankkuroituna koululaivana. Alus on poistettu käytöstä.


title: Edward H. Griffith

text: Edward ”Ned” H. Griffith (23. elokuuta 1894 Lynchburg, Virginia, Yhdysvallat – 3. maaliskuuta 1975 South Laguna, Kalifornia, Yhdysvallat) oli yhdysvaltalainen elokuvaohjaaja.


title: Edward H. Griffith

text: Griffith opiskeli Britanniassa ja manner-Euroopassa. Lyhyen toimittajanuran jälkeen hän siirtyi 1915 näyttelijäksi ja käsikirjoittajaksi Edison Studiosille. Edisonin lopetettua toimintansa 1917 Griffith työskenteli koko mykkäelokuvan ajan kaikille merkittäville yhdysvaltalaisille studioille, mutta kiinnostavampina pidetään hänen äänielokuvakauden töitään. Hän ohjasi elokuvia useista Philip Barryn näytelmistä, kuten "Holiday" (1930), ja toimi sekä tuottajana että ohjaajana useissa Paramountin tuotannoissa 1940-luvun alkupuolella, kuten elokuvassa "The Sky's the Limit" (1943, esitetty Suomessa televisiossa nimellä "Vain taivas rajana"), jonka pääaosassa näytteli Fred Astaire. Ylväs brittiläinen kaunotar Madeleine Carroll näytteli useissa hänen elokuvissaan.


title: HMS Uganda

text: HMS Uganda (viirinumero 66) oli Britannian kuninkaallisen laivaston Uganda-luokan (osa Crown Colony -luokkaa) ilmatorjuntaristeilijä. "HMS Uganda" tilattiin maaliskuussa 1938 osana vuoden 1938 laivasto-ohjelmaa Vickers Armstrongin telakalta ja se otettiin palveluskäyttöön 3. tammikuuta 1943.


title: HMS Uganda

text: "HMS Uganda" liitettiin palvelukseen otettaessa Kotilaivastoon. Alus siirrettiin Välimerelle osallistumaan Sisilian maihinnousuun Itäisen osaston mukana. Muutamien kuukausien ajan alus tuki maajoukkojen taistelua tulittamalla maissa olevia kohteita, kunnes se syyskuussa tuki Salernon maihinnousua. Alukseen osui 13. syyskuuta radio-ohjattu liitopommi Fritz-X, joka aiheutti aluksella suurta tuhoa. Alus lähetettiin lokakuussa Yhdysvaltoihin Charlestowniin laivaston telakalle.


title: HMS Uganda

text: "HMS Uganda" palasi palvelukseen lokakuussa 1944. Korjausten valmistuttua alus siirrettiin 21. lokakuuta Kanadan laivastolle.


title: HMS Uganda

text: HMCS "Uganda" otettiin palvelukseen 21. lokakuuta 1944 Kanadan laivastossa ja marraskuussa alus purjehti Englantiin täydennettäväksi. Tammikuussa alus purjehti Tyynelle valtamerelle Suezin kanavan kautta, missä se liitettiin Brittiläisen Tyynenmeren laivaston 4. Risteilijäviirikköön.


title: HMS Uganda

text: Toisen maailmansodan päättyessä Euroopassa kasvoivat miehistöntäydennysongelmat, kun Kanadalla ei ollut halua osallistua sotaan Tyynellä valtamerellä, jolloin useat aluksen miehistönjäsenet esittivät halunsa palata kotiin ennemmin kuin Japanin vastaiseen sotaan osallistumisen. Lopulta ongelmat saatiin ratkaistua ja alus liitettiin Task Force 57:n Okinawan alueella.


title: HMS Uganda

text: "Uganda" suojasi huhtikuussa 1945 tukialuksia, jotka suorittivat hyökkäyksen Formosalle ja toukokuussa vastaavassa tehtävässä hyökättäessä Ryukyulle. Alus osallistui kesäkuussa Trukin pommitukseen tulittaen 15. kesäkuuta vastaisena yönä Dublonia. Alus suojasi heinäkuussa Task Force 37:n mukana tukialuksia, jotka hyökkäsivät Japanin pääsaarille. "HMS Argonaut" vapautti 27. heinäkuuta 1945 "Ugandan" tehtävistään. "Uganda" purjehti Kanadaan saapuen 10. elokuuta Esquimaltiin telakalle huollettavaksi.


title: HMS Uganda

text: Sodan jälkeen alus palveli koululaivana. "Uganda" nimettiin 14. tammikuuta 1952 HMCS "Quebeciksi". Alus poistettiin 13. kesäkuuta 1956 palveluksesta. "Quebec" myytiin ja se saapui 6. helmikuuta 1961 Osakaan Japaniin romutettavaksi.


title: Tanskan siirtomaat

text: Tanskan siirtomaahistoria alkaa 1300-luvulta, jolloin se valloitti osan nykyistä Viroa. Kun Tanska muodosti personaaliunionin Norjan kanssa, se sai haltuunsa myös Grönlannin, Färsaaret ja Islannin. Lisäksi se sai Orkney- ja Shetlandsaaret Skotlannilta. 1700-luvulla Tanska alkoi perustaa siirtokuntia Intiaan ja Karibialle. Tanska sai ensimmäisen siirtokuntansa Intiasta Tharangambadin alueelta 1620.


title: Tanskan siirtomaat

text: Grönlannissa oli keskiajalla norjalaissyntyisten viikinkien perustamia siirtokuntia, jotka autioituivat 1400-luvulla. Grönlanti joutui Tanskan valtaan 1700-luvulla sen jälkeen, kun norjalainen lähetyssaarnaaja Hans Egede oli saapunut maahan aikoen levittää luterilaista kristinuskoa skandinaavien siirtokunnissa, joiden hän uskoi edelleen olevan olemassa. Sen sijaan hän tapasi inuiteja ja ryhtyi tekemään lähetystyötä heidän keskuuteensa. Hän myös perusti Nuukin.


title: Tanskan siirtomaat

text: Norjan ja Tanskan persoonaaliunionin purkauduttua vuonna 1814 Grönlanti jäi Tanskalle. Vuonna 1931 Norja esitti Grönlannin itärannikon eräitä osia koskevia aluevaatimuksia, mutta niitä ei kansainvälisesti hyväksytty.


title: Tanskan siirtomaat

text: Grönlanti oli siirtomaan asemassa vuoteen 1953 saakka, jolloin se muutettiin Tanskan maakunnaksi ja se sai oikeuden lähettää kaksi edustajaa Tanskan kansankäräjille. Samalla lakkautettiin kuninkaallisella kauppaseuralla ollut kaupallinen monopoli. Vuodesta 1979 lähtien Grönlanti on Tanskan autonominen maakunta.


title: Tanskan siirtomaat

text: Tanska-Norjan vaatimukset Grönlantiin kuten myös Färsaariin periytyivät Norjan keskiaikaisiin vaatimuksiin Färsaarilla.


title: Tanskan siirtomaat

text: Färsaaret liitettiin osaksi Norjan kuningaskuntaa vuonna 1035. Kun Norja liitettiin osaksi Ruotsia Napoleonin sotien jälkeen, Tanska säilytti Färsaaret Kielin sopimuksen mukaisesti. Färsaarten asema tanskalaisena lääninä päättyi vuonna 1948, ja Färsaaret saivat laajan itsehallinnon osana Tanskan kuningaskuntaa.


title: Tanskan siirtomaat

text: Norjan vaatimukset Grönlantiin ja Färsaariin kuten myös Islantiin periytyivät myös Tanska-Norjan persoonaunionin kaudella.Kuten myös Grönlanti ja Färsaaret Islanti säilyi osana Tanskaa Kielin sopimuksen mukaan. Kasvava itsenäisyysliike Islannissa johti siihen, että Tanska myönsi sille sisäisen itsehallinnon vuonna 1874 ja laajensi sitä vuonna 1904.


title: Tanskan siirtomaat

text: Vuonna 1918 Islannista tuli kuningaskunta josta tuli täysin suvereenivaltio onka mottona oli "Islannin kuningaskunta persoonaunionina Tanskan kanssa". Saksan Tanskan miehityksen aikana Islannin tasavalta julistettiin kansanäänestyksen mukaisesti 17.6.1944


title: Tanskan siirtomaat

text: Tanska piti halussaan monia pieniä hajallaan olevia siirtokuntia Intian niemimaalla. 1600-1800 luvuilla ne myytiin tai annettiin Isolle-Britannialle. Tharangambadi säilyi Tanskalla yli 200 vuotta, kunnes sekin luovutettiin Englanille 1845. Tanska yritti myös ottaa haltuunsa nykyiset Nikobaarit, muttei onnistunut saamaan niitä valtansa alle.


title: Tanskan siirtomaat

text: Karibialla ensimmäinen siirtokunta perustettiin Saint Thomasin saarelle 1671, ja Saint Jan saatiin Ranskalta 1718. Saarilla harjoitettiin lähinnä sokeriruo'on viljelyä. Nämä saaret tunnettiin Tanskan Länsi-Intiana. Saaret eivät tuottaneet Tanskalle kovin paljon, ja ne myytiin vuonna 1917 Yhdysvalloille 25 miljoonan dollarin hintaan. Nykyisin saaret tunnetaan nimellä Yhdysvaltain Neitsytsaaret.


title: Tanskan siirtomaat

text: Tanskalla oli useita kauppa-asemia ja neljä linnoitusta nykyisen Ghanan alueella. Plantaasiviljelyä kokeitiin Kultarannikolla, mutta plantaasit eivät menestyneet. Niinpä Tanska ryhtyi harjoittamaan orjakauppaa. Orjia vietiin lähinnä Tanskan Karibian siirtokuntien sokeriplantaaseille. Vuonna 1807 ashantit ryhtyivät hyökkäämään Kultarannikon rannikolle ja tanskalaiset hylkäsivät siirtokuntansa. Vuonna 1850 Tanska myi siirtokuntiensa jäännökset Englannille.


title: Minotaur-luokka (risteilijä, 1943)

text: Minotaur-luokka oli Britannian Kuninkaallisen laivaston risteilijäluokka, johon kuului alun perin kahdeksan alusta. Luokan aluksista muodosti seuraavan Tiger-luokan, joka oli samalla viimeinen Britannian valmistama risteilijäluokka.


title: Minotaur-luokka (risteilijä, 1943)

text: Vuoden 1941 laivasto-ohjelmassa annettiin tilausvaltuutus kolmelle Fiji-luokan kaltaiselle risteilijälle, jotka olivat "HMS Bellerophon", "HMS Swiftsure" ja "HMS Minotaur". Näiden jälkeen saatiin tilausvahvistus kolmelle alukselle vuoden 1941 täydennysohjelmasta, jonka perusteella tilattiin "HMS Tiger", "HMS Superb" ja "HMS Defence" ja vielä kaksi vuoden 1942 lisäohjelman perusteella "HMS Hawke" ja "HMS Blake". Alkuperäistä Fiji-luokkaa muokattiin jonkin verran perustuen alusten sotakokemuksiin, minkä tuloksena aluksille asennettiin uusia laitteita ja aseita. Alusten vakavuuden säilyttämiseksi niiden leveyttä kasvatettiin, muuten alusten mittasuhteet olivat Uganda-luokan mukaiset.


title: Minotaur-luokka (risteilijä, 1943)

text: Alusten pääaseistus säilyi yhdeksänä 6 tuuman Mk XXIII tykkinä, mutta aluksiin asennettiin ylimääräinen 4 tuuman kaksiputkinen X-tornin tilalle sekä tehtiin valmius kahdelle neliputkiselle kahden paunan tykille. Aluksille ei tehty valmiuksia operoida lentokoneilla.


title: Minotaur-luokka (risteilijä, 1943)

text: Vuoden 1941 laivasto-ohjelman alukset tilattiin 1941. Luokan aluksista ainoastaan "Swiftsure" ja " Minotaur" valmistuivat alkuperäisen suunnitelman mukaisesti. "Bellerophon" nimettiin helmikuussa 1945 "Tigeriksi" ja sen rakentaminen keskeytettiin heinäkuuhun 1946. Alus valmistui vasta maaliskuussa 1959 Tiger-luokan nimikkoaluksena.


title: Minotaur-luokka (risteilijä, 1943)

text: Vuoden 1941 Täydennysohjelman perusteella maaliskuussa 1942 tilattu "Tiger" nimettiin 17. elokuuta 1942 "Bellerophoniksi" ja aluksen kölilaskettiin elokuussa 1944. Alus kuitenkin nimettiin uudelleen joulukuussa 1944 "Blakeksi' ja nimi palautettiin helmikuussa 1945 takaisin "Bellerophoniksi". Aluksen valmistaminen peruutettiin maaliskuussa 1946.


title: Minotaur-luokka (risteilijä, 1943)

text: "Superb" valmistui 64 jalkaa pidennettynä. "Defencen" valmistaminen keskeytettiin heinäkuuhun 1946. Alus nimettiin 8. lokakuuta 1957 "Lioniksi" ja se valmistui 18. maaliskuuta 1961 Tiger-luokan aluksena.


title: Minotaur-luokka (risteilijä, 1943)

text: "Hawken" kölinlasku tapahtui elokuussa 1944 ja työt keskeytettiin tammikuussa 1945 ja peruutettiin 1946. Alus romutettiin telakalla vuosien 1946 ja 1947 vaihteessa.


title: Minotaur-luokka (risteilijä, 1943)

text: "Blake", jonka kölinlasku tapahtui 17. elokuuta 1942, nimettiin uudelleen joulukuussa 1944 "Tigeriksi" ja sitten keskeytettiin heinäkuuhun 1946. Alus nimeksi palautettiin helmikuussa 1945 "Blake". Alus valmistui Tiger-luokan aluksena.


title: Nordlek

text: Nordlek on pohjoismainen kansantanssin ja kansanmusiikin suurtapahtuma, joka järjestetään joka kolmas vuosi. Ohjelmassa on muun muassa kansanmusiikkikonsertteja, tanssiesityksiä ja tanssituvissa järjestettävää eri maiden tanssien opetusta ja muita kursseja.


title: Nordlek

text: "Nordlek" on myös yhteispohjoismainen kansantanssi- ja kansanmusiikkijärjestö.


title: Nordlek

text: 35. Nordlek järjestettiin vuonna 2009 Lahdessa Suomessa. Järjestäjinä toimivat Folklore Suomi Finland sekä maan tärkeimmät kansanmusiikin ja -tanssin järjestöt. Nordlekiin osallistuivat kaikki viisi Pohjoismaata sekä niiden maakunnista erikseen Färsaaret, Grönlanti ja Ahvenanmaa. Ulkopohjoismaalaisia osallistujia oli Amerikoista, Australiasta ja eri puolilta Eurooppaa.


title: Nordlek

text: Edellisen kerran Nordlek järjestettiin Suomessa 1997 Vaasassa. Pohjoismaista lasten ja nuorten Barnlek-juhlaa vietettiin Lahdessa 1992 ja Lappeenrannassa 2005.


title: Nordlek

text: Nordlek 2009


title: Gaecheon

text: Gaecheon (, hanja 价川市, McCune-Reischauer "Kaech’ŏn") on kaupunki Korean demokraattisen kansantasavallan Etelä-Pyeonganin maakunnassa. Se sijaitsee maakunnan pohjoisrajalla maan pääkaupunki Pjongjangin pohjoispuolella. Vuoden 2008 väestönlaskennan mukaan kaupungissa oli 319 554 asukasta.


title: Gaecheon

text: Kaupungin lähellä virtaa Cheongcheonjoki.


title: Adele Frollani

text: Adele Frollani (s. 4. elokuuta 1974) on italialainen jalkapalloilija, pelipaikaltaan puolustaja. Hän pelasi maajoukkueen jäsenenä muun muassa vuoden 1999 naisten maailmanmestaruuskilpailuissa. Varsinaiselta koulutukseltaan hän on fysioterapeutti.


title: Admiral Hipper -luokka

text: Admiral Hipper -luokka oli Saksan laivaston raskas risteilijäluokka, jonka alukset valmistuivat hieman ennen toista maailmansotaa tai sen alussa.


title: Admiral Hipper -luokka

text: Reichsmarine rupesi suunnittelemaan raskasta risteilijäluokkaa jo 1930-luvun alussa, vaikka Versailles’n rauhansopimus kielsi yli 6 000 tonnin alukset Saksan laivastolta. Syynä oli että tulevissa sodissa Saksan todennäköisimmät vastustajat tulisivat olemaan Yhdistynyt kuningaskunta ja Ranska ja siten Saksan laivasto tulisi kohtaamaan luokan kaltaisia aluksia taistelussa. Laivaston käytössä olleet kevyet risteilijät olisivat olleet aivan avuttomia taistelussa raskaita yksiköitä vastaan.


title: Admiral Hipper -luokka

text: Vuonna 1934 julistettiin suunnittelukilpailu, jonka lähtökohdiksi asetettiin kolme seikkaa:


title: Admiral Hipper -luokka

text: Lopulta luokan pääasevalintoina olivat kahdeksan 203 millimetrin tai kaksitoista 105 millimetrin tykkiä. Lisäksi ilmatorjunta-aseistuksena toimi 12 37mm:n ja kahdeksan 20mm:n konetykkiä. Lisäksi aseistukseen kuului 12 torpedoputkea.


title: Admiral Hipper -luokka

text: Alusten voimanlähteen valinta oli yhtä haastavaa. Alusten voimanlähteeksi valittiin kesällä 1934 korkeapaine höyryturbiinit. Näin oli päädytty painosuhteeseen, jossa 2 140 tonnia suojalle ja 1 980 tonnia koneille, kokonaispainon ollessa 10 700 tonnia.


title: Admiral Hipper -luokka

text: Suunnittelun päätyttyä Saksan laivastolle oli edelleen kiellettyä operoida tämän tyyppisillä aluksilla. Mutta työtä päätettiin jatkaa salassa. Kaksi ensimmäista alusta "Admiral Hipper" ja "Blücher" tilattiin 30. lokakuuta 1934. Tilanne helpottui, kun Adolf Hitler julisti 16. maaliskuuta 1935 Versailles’n rauhan pätemättömäksi.


title: Admiral Hipper -luokka

text: Kolmas luokan alus "Prinz Eugen" tilattiin 16. marraskuuta 1935, mutta se poikkesi monin tavoin kahdesti ensin tilatusta. Kaksi seuraavaa alusta "Kreuzer K" ja "Kreuzer L" lisättiin ohjelmaan, mitkä tilattiin 18. heinäkuuta 1936 ja nimettiin samalla "Lützowiksi" ja "Seydlitziksi".


title: Axel Kurck

text: Axel Kurck eli Aksel(i) Kurki (1555 – 30. toukokuuta 1630, Nakkila) oli suomalainen ylhäisaateliin kuulunut sotapäällikkö, joka oli Suomen sotaväen ylipäällikkönä 1598–1599. Hänen isänsä oli valtaneuvos Jöns Knuutinpoika Kurki (noin 1502 – noin 1577) ja veli Knut Jönsson till Laukko; Kurck-nimi otettiin käyttöön 1570–1580-luvuilla. Axel Kurck tuli 1587 Ylä-Satakunnan ja 1590 Vehmaan kihlakunnan tuomariksi. Vuonna 1593 hänet nimitettiin Narvan linnan päälliköksi ja alueen käskynhaltijaksi.


title: Axel Kurck

text: Nuijasodan alkuvaiheessa Kurck kannatti Klaus Flemingiä ja löi ratsumiesjoukon päällikkönä Pentti Poutun johtamat nuijamiehet Ulvilan taistelussa 1596. Hän pystyi myös hajottamaan omaa Anolan kartanoa Ulvilassa uhanneen nuijamiesjoukon. Klaus Flemingin kuoltua 1597 Sigismund nimitti Kurckin seuraavana vuonna Suomen sotaväen ylipäälliköksi Arvid Stålarmin ollessa käskynhaltijana.


title: Axel Kurck

text: Kurck joutui Marttilassa tappiolle Kaarle-herttuaa vastaan ja oli pakotettu peräytymään Viipuriin, jossa jäi vangiksi. Turussa pidetyssä oikeudenkäynnissä Kurck tuomittiin kuolemaan, mutta poliittisista syistä hän vältti Turun verilöylyn. Hänet vietiin vangittuna Ruotsiin, jossa hän sai uudelleen kuolemantuomion. Suomen aateliston anomuksesta Gripsholmin linnassa vankina ollut Kurck armahdettiin 1602, mutta Kaarlen luottamusta hän ei koskaan pystynyt saavuttamaan. Hänet nimitettiin kuitenkin Suomen sota-asioista vastaavaksi ”ylisotaeverstiksi” (). Sota Venäjää vastaan syttyi 1609 ja Kurck määrättiin sotaneuvoksena Jakob De la Gardien avuksi. Novgorodissa Kurck kuitenkin sairastui ja joutui palaamaan takaisin.


title: Axel Kurck

text: Elämänsä loppuvaiheen Kurck eli Anolassa tehden sukututkimusta Suomen aatelistosta. Hänet on haudattu Ulvilan kirkkoon. Kurckin hautapaasi on nähtävillä kirkon asehuoneessa.


title: Eetu Viitala

text: Eetu Jalmari Viitala (s. 27. maaliskuuta 1987 Kuortane) on suomalainen pituushyppääjä. Hän edustaa Kuortaneen Kuntoa ja häntä valmentaa Mauri Viitala. Aiemmin häntä ovat valmentaneet Erik Gustafsson ja Antti Haapakoski.


title: Eetu Viitala

text: Viitala saavutti pronssia Kalevan kisoissa 2006 myötätuulituloksella 761 cm. Nuorten sarjoissa hän voitti Suomen mestaruuksia pituushypyn lisäksi kolmiloikassa ja sisäradoilla 60 metrin juoksussa. Hän on edustanut Suomea nuorten maaotteluissa. Vuonna 2013 hän saavutti sisäratojen SM-pronssia tuloksella 759 cm.


title: Eetu Viitala

text: Viitala on opiskellut yleisurheilustipendiaattina Yhdysvalloissa, Idahon pääkaupungissa Boisessa. Hän opiskeli Boisen osavaltionyliopistossa kansainvälistä liiketoimintaa.


title: Ladispoli

text: Ladispoli on kaupunki Italiassa, Rooman metropolikaupungissa Lazion alueella. Kaupungissa on runsaat 40 000 asukasta. Se sijaitsee Tyrrhenanmeren rannalla.


title: Ladispoli

text: Ladispolin alueella sijaitsi aikoinaanAlsium, etruskien satamakaupunki. Kaupunki tuhoutui goottisodassa 500-luvulla. Myöhemmin alueelle perustettiin Palon linna. Nykyinen Ladispoli perustettiin 1888.


title: Admiral Hipper

text: Admiral Hipper oli Saksan laivaston Admiral Hipper -luokan raskas risteilijä. Alus tilattiin 30. lokakuuta 1934 Deutsche Werkeltä Kielistä, jossa se valmistettiin telakkanumerolla 501. Sen nimenä oli tilattaessa "risteilijä H" ja sen piti korvata palvelukseen otettaessa "SMS Hamburgin". Aluksen hintana oli tilausta tehtäessä 85 860 000 valtakunnan markkaa eli se ei sisältänyt valmistuksen aikana tehtäviä muutostöitä.


title: Admiral Hipper

text: Alus laskettiin vesille 6. helmikuuta 1937, jolloin sen kummina oli rouva Raeder. Laivastonkomentaja kenraaliamiraali Raeder, joka oli palvellut amiraali Franz Hipperin esikunnassa ensimmäisessä maailmansodassa, piti puheen. Alus oli valmistajan koeajoissa 18.–22. maaliskuuta 1939, ja 17. huhtikuuta tehdyn onnistuneen vastaanottopurjehduksen jälkeen alus otettiin palvelukseen 29. huhtikuuta.


title: Admiral Hipper

text: "Admiral Hipper" lähti 6. kesäkuuta telakalta Itämerelle koulutukseen. Alus vieraili 3.–24. heinäkuuta Tallinnassa ja Hernösandissa ja se oli Kielin edustalla Kielin viikolla.


title: Admiral Hipper

text: Alus oli telakalla muutettavana heinäkuusta syyskuuhun 1939. Aluksen keulan muotoa muutettiin, navigointi ja amiraalisiltaa paranneltiin sekä savupiippu varustettiin suojalla. Alukselle asennettiin tammikuussa FuMo 22 -tutka etäisyysmittarin yläpuolelle.


title: Admiral Hipper

text: "Admiral Hipperin" ensimmäisenä tehtävänä oli 18.–21. helmikuuta 1940 iskeä liittoutuneiden Skandinavian alueen saattueisiin yhdessä taisteluristeilijöiden "Gneisenaun" ja "Scharnhorstin" kanssa (operaatio Nordmark). Osaston suojana olivat hävittäjät "Z1 Leberecht Maass", "Z5 Paul Jacobi", "Z20 Karl Garlster" ja "Z21 Wilhelm Heidkamp".


title: Admiral Hipper

text: "Admiral Hipper" otti huhtikuussa osaa Norjan taisteluihin. Aluksen kuljettaessa Trondheimiin joukkoja se kohtasi 8. huhtikuuta Kuninkaallisen laivaston hävittäjän "HMS Glowwormiin", joka upposi törmättyään "Admiral Hipperiin" vaurioittaen sitä lievästi. Trondheimin osasto suoritti maihinnousun 9. huhtikuuta, minkä jälkeen "Admiral Hipperin" ja kolmen hävittäjän käskettiin 10. huhtikuuta palata Saksaan. Polttoainepulan vuoksi ainoastaan "Admiral Hipper" ja "Z16 Friedrich Eckholdt" lähtivät merelle ja hävittäjäkin joutui palaamaan kovan merenkäynnin vuoksi takaisin. Alus siirrettiin Wilhelmshaveniin korjattavaksi. Korjaukset valmistuivat toukokuussa, minkä jälkeen alus osallistui hyökkäykseen Harstaadista vetäytyviä liittoutuneiden joukkoja kuljettavia saattueita vastaan.


title: Admiral Hipper

text: "Admiral Hipper" lähti yhdessä neljän hävittäjän kanssa kohti tapaamispaikkaa, jossa sen piti kohdata taisteluristeilijät "Scharnhorst" ja "Gneisenau". Purjehduksen tuloksena upotettiin 8. kesäkuuta joukkojenkuljetusalus "Orama" (19 840 grt), British Oil Shipping Company Limitedin öljytankkeri "Oil Pioneer" (5 666 grt) sekä sukellusveneentorjuntatroolari "HMS Juniper".


title: Admiral Hipper

text: Alus teki seuraavan purjehduksensa 27. marraskuuta palaten satamaan 27. joulukuuta Atlantilla, minkä aikana se upotti James Nourse Limitedin "Jumnan " (6 078 grt) ennen paluuta Brestiin. Risteilyn aikana "Admiral Hipper" kohtasi WS5A saattueen, minkä suojana oli Kuninkaallisen laivaston raskas risteilijä "HMS Berwick" ja kevyt risteilijä "HMS Bonaventure". "Admiral Hipper" osui "HMS Berwickiin" neljästi ja vaurioitti lisäksi P&O:n "Empire Trooperia" (13 994 grt).


title: Admiral Hipper

text: "Admiral Hipperin" seuraava purjehdus oli 1.–14. helmikuuta 1941 Brestistä oli menestyksekkäämpi. Alus upotti seitsemän alusta saattueesta SLS64, minkä jälkeen se purjehti huoltoon saapuen 28. maaliskuuta Kieliin. Alukset olivat "Warlaby" (4 876 grt), "Oswestry Grange" (4 684 grt), "Shrewsbury" (4 542 grt), "Westbury" (4 712 grt), "Derryname" (4 896 grt), "Iceland" (1 236 grt) sekä yksi ei-brittiläinen alus yhteensä 32 806 tonnia. Telakalta palattuaan alus purjehti 21. maaliskuuta 1942 Norjaan osallistuakseen hyökkäykseen saattuetta PQ17 vastaan. Alus laski syyskuussa miinakentän Novaja Zemljan edustalle, mikä oli samalla ainoa saksalaisen raskaan risteilijän tekemä miinakenttä.


title: Admiral Hipper

text: "Admiral Hipper" ja "Lützow" hyökkäsivät joulukuussa saattue JW51B:n kimppuun, mutta seuranneessa taistelussa Kuninkaallisen laivaston risteilijöiden "HMS Sheffield" ja "HMS Jamaica" kanssa "Admiral Hipper" vaurioitui niin pahoin, että se ei koskaan enää ollut entisensä. Aluksen etummainen kattilahuone tuhoutui ja runsaiden muiden vaurioiden vuoksi alus purjehti Kaafjordiin. Tämän operaation seurauksena Hitler antoi määräyksensä romuttaa laivaston raskaat yksiköt.


title: Admiral Hipper

text: "Admiral Hipperin" tilapäiskorjaukset valmistuivat 24. tammikuuta 1943 ja se purjehti Saksaan telakalle saapuen 7. helmikuuta Kieliin. Alus määrättiin Wilhelmshaveniin telakalle, missä se poistettiin palveluksesta 28. helmikuuta. Aluksen korjaukset peruutettiin Hitlerin käskystä ja alus hinattiin Pillauhun, jonne se saapui 17. huhtikuuta. Vuoden 1943 lopulla annettiin kuitenkin määräys jatkaa korjausta ja korjausryhmä koottiin 18. lokakuuta.


title: Admiral Hipper

text: "Admiral Hipper" palasi palvelukseen 30. huhtikuuta 1944 ja se ei sittenkään ollut täysin kunnossa kolmannen kattilahuoneen ollessa käyttökelvoton. Alus liitettiin koulutusyksikköön eikä palannut operatiiviseen toimintaan avomerelle. Alus siirrettiin korjattavaksi 1. tammikuuta 1945 Götenhafeniin, josta se siirrettiin puna-armeijan etenemisen vuoksi Kieliin. Alus vaurioitui 3. toukokuuta pahoin ilmapommituksessa, minkä seurauksena se upotettiin Heinkendorferbuchtiin. Alus romutettiin sodan päätyttyä.


title: Kalle Jokinen (kokoomuslainen poliitikko)

text: Kalle Johannes Jokinen (s. 7. elokuuta 1961 Koski Hl.) on suomalainen poliitikko. Hän on toiminut kokoomuksen kansanedustajana vuodesta 2009 ja Orimattilan kaupunginvaltuuston jäsen vuodesta 2001.Kalle Jokinen valittiin kokoomuksen eduskuntaryhmän puheenjohtajaksi kesällä 2016, kun Petteri Orpo nousi kokoomuksen puheenjohtajaksi.


text: Jokinen valmistui ylioppilaaksi Lammin lukiosta 1980 ja suoritti Poliisikoulussa poliisikokelaskurssin 1982 ja poliisimiehistön virkatutkinnon 1984. Poliisialipäällystön virkatutkinnon hän suoritti vuonna 1997. Jokinen on työskennellyt poliisina Helsingin (1982–1989), Lahden (1989–1990), Orimattilan (1995–2008) ja Päijät-Hämeen (vuodesta 2009) poliisilaitoksilla. Vuosina 1990–1995 hän työskenteli teknisten töiden ja liikunnan opettajana Orimattilassa.


text:
Jokinen valittiin ensimmäisen kerran Orimattilan valtuustoon kunnallisvaaleissa 2000, joissa hän sai 191 ääntä ja oli kaupungin ääniharava. Kunnallisvaaleissa 2004 hän sai 205 ääntä, vuoden 2008 vaaleissa 281 ääntä ja vuoden 2012 vaaleissa 272 ääntä. Vuosina 2003–2004 ja 2007–2008 Jokinen toimi kaupunginhallituksen puheenjohtajana ja vuosina 2009–2012 kaupunginvaltuuston puheenjohtajana. Vuosina 2004–2008 hän oli Hämeen Kokoomuksen piirihallituksen puheenjohtaja.
Jokinen oli ehdolla eduskuntavaaleissa 2007, joissa hän sai 4 283 ääntä Hämeen vaalipiirissä, viidenneksi eniten vaalipiirin kokoomusehdokkaista. Syyskuussa 2009 kansanedustaja Jari Koskisesta tuli Euroopan jälleenrakennus- ja kehityspankin johtokunnan jäsen ja Jokinen nousi varasijalta eduskuntaan. Hänet valittiin jatkokaudelle vuoden 2011 vaaleissa, joissa hän oli vaalipiirinsä kolmanneksi eniten ääniä saanut kokoomusehdokas 5 271 äänellä.


text: Eduskunnassa Jokinen on valtiovarainvaliokunnan jäsen ja sen liikennejaoston puheenjohtaja vuodesta 2015. Hän on myös Yleisradion hallintoneuvoston jäsen (2011–) ja varapuheenjohtaja (2015–). Jokinen toimi aiemmin liikenne- ja viestintävaliokunnan jäsenenä (2009–2015) ja puheenjohtajana (2012–2015) sekä jäsenenä lakivaliokunnassa (2009–2011), perustuslakivaliokunnassa (2011–2012) ja tulevaisuusvaliokunnassa (2012–2015).


text: Jokinen on naimisissa ja hänellä on kaksi lasta.


title: Kalle Jokinen

text: Kalle Jokinen on seuraavien henkilöiden nimi:


title: Sulkukorkeapaine

text:
Sulkukorkeapaine eli antisykloni on laaja, noin 5–20 vuorokautta paikoillaan pysyvä korkeapaine.
Se on yleensä voimakas, laaja, hidasliikkeinen ja pitkäkestoinen. Kesällä sulkukorkeapaine aiheuttaa helleaallon, ja syksyllä ja alkutalvesta suurten vesistöjen läheisyydessä pilvisyyttä ja tihkusateita mantereella useimmiten kireähköjä pakkasia, ja keväällä päivällä selkeän sään.


title: Sulkukorkeapaine

text: Talvella kylmyys voimistaa korkeapainetta, ja jäähdyttää ilmaa. Kesällä taas pilvettömyys luo korkeita lämpötiloja.


title: Sulkukorkeapaine

text: Sulkukorkeapaine sijaitsee polaaririntaman matalapaineiden vyöhykkeellä keskileveyksillä ja keskikorkeilla leveyksillä. Sadetta tuovat matalapaineet kiertävät sulkukorkeapaineen pohjoisesta ja etelästä. Talvella se tuo pitkän kovan pakkasen, kesällä helleaallon. Suihkuvirtaus ja matalapaineet kiertävät sulkukorkeapaineen, joka on tyypiltään niin sanottu lämmin pisara. Lämpimässä pisarassa etelästä tullut lämmin ilma on viileämmän ilman ympäröimä. Varsinkin jos sulkokorkean eteläpuolella on laaja keskusmatala, matalat pyrkivät kiertämään sitä. Sulkukorkeapainetilanne ei yleensä pääty hiljaa hivuttautuen itsekseen vaan jokin ohitse kulkeva yläselänne nappaa sen mukaansa antaen tilaa lähestyvälle matalapaineelle.


title: Sulkukorkeapaine

text: Mikäli sulkukorkeapaine on Suomen länsipuolella atlantilla Suomeen virtaa yleensä luoteen ja pohjoisen väliltä Jäämeren kylmää arktista ilmaa mikä talvisin ja keväisin aiheuttaa kovia pakkasia kesällä kylmän ja ukkosherkän ilman ja syksyllä kirpeän kuulaita syyspäiviä


title: Sulkukorkeapaine

text: Mikäli sulkukorkeapaine on Suomen itäpuolella Venäjällä lähellä suomen rajaa Suomeen virtaa yleensä etelän ja kaakon väliltä mantereista ilmaa mikä talvisin aiheuttaa kovia pakkasia ja lumipyryjä etenkin vielä pääosin sulien vesistöjen läheisyydessä keväällä ja syksyllä puolestaan tihkusateisia päiviä vuodenajalle melko tyypillisiä lämpötiloja kesäisin kovia helteitä ja trooppisia öitä


title: Johan Storjohann

text: Johan Cordt Harmens Storjohann (15. elokuuta 1832 Bergen – 23. huhtikuuta 1914 Kristiania) oli norjalainen pappi.


title: Johan Storjohann

text: Hänen Skotlannin matkansa jälkeen hän perusti "Forenigen til evangeliets forkyndelse for skandinaviske sjømænd i fremmede havne" vuonna 1864. Vuonna 1866 tämä sai myös Ruotsissa vastineensa. Storjohannilla myös oli suuri osa Suomen merimieslähetysseuran perustamisessa.


title: Johan Storjohann

text: Hänet on haudattu Vår Frelsers gravlundiin Osloon.


title: Jan Hrdina

text:
Jan Hrdina (s. 5. helmikuuta 1976 Hradec Králové, Tšekkoslovakia) on tšekkiläinen entinen jääkiekkoilija. Hän on pelannut urallaan 513 NHL-ottelua tehoin 101+196=297. Hrdina kykeni pelaamaan kaikkia hyökkääjän rooleja. Hänen vahvuudet olivat aloittamisessa ja alivoimapelaamisessa.
Hrdina on kotikaupunkinsa joukkueen HC Hradec Královén kasvatti. Hän pelasi kauden 1993–1994 pääsarjassa kasvattajaseuransa riveissä ja pelasi kauden jälkeen myös alle 18-vuotiaiden EM-kisoissa voittaen pronssia. Seuraavaksi kaudeksi Hrdina siirtyi Kanadan juniorisarjaan, WHL:ään. Ensimmäisen WHL-kautensa jälkeen Pittsburgh Penguins varasi Hrdinan viidennellä kierroksella . Päättyneellä WHL-kaudella 1994–1995 hän teki 100 pistettä runkosarjassa ollen liigan pistepörssin kahdestoista Swift Current Broncosin Paul Vincentin kanssa. Kevääseen 1998 asti Hrdina pelasi WHL:ssä, IHL:ssä ja AHL:ssä.


title: Jan Hrdina

text: Hrdina pelasi ensimmäiset NHL-ottelunsa kaudella 1998–1999. Hän teki Pittsburgh Penguinsin paidassa 42 pistettä. Kaudella 2001–2002 Hrdina teki NHL:n yhden kauden piste-ennätyksensä, 57 pistettä. Pittsburghissa Hrdina pelasi samassa ketjussa Jaromír Jágrin ja Mario Lemieux’n kanssa. Kaudella 2002–2003 hänet kaupattiin Francois Lerouxin kanssa Pittsburghista Phoenix Coyotesiin. Vaihdossa Penguins sai Ramzi Abidin, Dan Fochtin ja Guillaume Lefebvren. Seuraavalla kaudella Hrdina siirtyi New Jersey Devilsiin ja Coyotes sai kaupassa Michael Ruppin. Työsulkukaudella 2004–2005 Hrdina pelasi HC Kladnossa. Seuraavan kauden hän pelasi taas NHL:ssä, Columbus Blue Jacketsissa.


title: Jan Hrdina

text:
Kauden 2006–2007 alussa Hrdina siirtyi kuukaudeksi SM-liigan HIFK:hon tuuraamaan loukkaantunutta Steve Guollaa. Loppukauden hän pelasi Elitserien-seura HV71:ssä. Suomessa Hrdina pelasi myös TPS:ssä ennen kautta 2007–2008. Hän pelasi SM-liigassa kolmen viikon ajan verotussyistä ja palasi sen jälkeen HV71:een, jossa voitti Elitserienin mestaruuden. Hrdina oli Elitserienin 11. paras pistemies tehoilla 18+24=42. Hän oli sekä kaudella 2006–2007 (62,6 %) että 2007–2008 (61,5 %) Elitserienin paras aloittaja. Hrdina jatkoi HV71:ssä vielä kaudella 2008–2009, jolloin pelasi loukkaantumisen takia vain kolme ottelua. Kausi jäi hänelle uran viimeiseksi ja Hrdina lopetti uransa.
Vuonna 2002 Hrdina pelasi MM-kilpailuissa ja Salt Lake Cityn olympialaisissa. Hän pelasi myös alle 20-vuotiaiden MM-kilpailuissa 1995 ja alle 18-vuotiaiden EM-kilpailuissa 1994, jolloin Hrdina voitti pronssia.


title: Luettelo vuoden 1970 miehittämättömistä avaruuslennoista

text: Vuonna 1970 tehtiin noin sata satelliitin tai avaruusluotaimen laukaisua. Japani, Kiina ja Eurooppa ottivat Yhdysvaltain ja Neuvostoliiton ohella osaa toimintaan.


title: Luettelo vuoden 1972 miehittämättömistä avaruuslennoista

text: 1972 tehtiin noin sata miehittämättömän avaruusaluksen laukaisua.


title: Asdrúbal Fontes Bayardo

text: Azdrúbal Esteban Fontes Bayardo (26. joulukuuta 1922 – 9. heinäkuuta 2006) oli uruguaylainen F1-kuljettaja.


title: Asdrúbal Fontes Bayardo

text: Ennen F1-uraansa Bayardo kilpaili Argentiinan Formula Libre -sarjassa, ja onnistui voittamaan Montevideon El Pinarin radalla järjestetyn kilpailun vuonna 1956 ja Interlagosissa 1957.


title: Asdrúbal Fontes Bayardo

text: Bayardo osallistui yhteen F1-osakilpailuun kaudella 1959, Ranskan GP:hen. Hän kuitenkin karsiutui eikä päässyt starttaamaan kilpailuun.


title: Medios Larissalainen

text: Medios Oksythemiksen poika Larissalainen (myös Medeios) oli thessalialainen sotilas, joka oli Aleksanteri Suuren lähipiirin jäsen. Medeios seurasi Aleksanterin sotaretken mukana alusta saakka. Hänen ei tiedetä johtaneen joukkoja ja hänet mainitaan ensimmäisen kerran triearkkina Induksella. Medeios mainitaan lähteissä Aleksanterin imartelijana ja Antipatroksen pojan Iolaan rakastajana. Aleksanteri Suuri sairastui sen jälkeen, kun hän oli osallistunut Medeioksen järjestämiin juhliin. Medeiosta syytettiin myöhemmin Aleksanterin myrkyttämisestä.


title: Medios Larissalainen

text: Aleksanterin kuoleman jälkeen Medios kannatti aluksi Perdikkasta, mutta siirtyi pian Antigonoksen leiriin. Hän toimi muun muassa Antigonoksen laivastonpäällikkönä.


title: Amstel (olut)

text: Amstel on hollantilainen olutmerkki, jonka omistaa Heineken International.


title: Amstel (olut)

text: Amstel aloitti itsenäisenä panimona Amstel-joen varressa vuonna 1870. Heineken osti sen vuonna 1968. Vuonna 1982 oluen valmistus siirrettiin Heinekenin suurempien tuotantolaitosten yhteyteen Zoeterwoudeen, Etelä-Hollantiin.


title: Amstel (olut)

text: Heineken International valmistaa useita Amstel-merkkisiä lager-oluita.


title: Peter Schaefer

text:
Peter Schaefer (s. 12. heinäkuuta 1977 Yellow Grass, Saskatchewan, Kanada) on kanadalainen jääkiekkoilija. Schaefer on pelannut NHL:ssä yhteensä 572 ottelua tehoin 99+162=261. Hänen yhden kauden piste-ennätyksensä NHL:ssä on 50 pistettä kaudelta 2005–2006. Schaefer on nopea puolustava hyökkääjä ja erinomainen alivoimapelaaja.
Schaefer pelasi neljä kautta WHL-joukkue Brandon Wheat Kingsissä vuodet 1993-1997. Vancouver Canucks varasi Schaeferin kolmannella kierroksella vuonna . Kaudella 1995–1996 hän voitti Canadian Hockey Leaguen mestaruuden. Kaudella 1996–1997 Schaefer pelasi myös viisi ottelua AHL-joukkue Syracuse Crunchissa. Hänet valittiin myös WHL:än All-Stars -kentälliseen ja pelasi alle 20-vuotiaiden MM-kisoissa 1997.


title: Peter Schaefer

text: Kaudella 1997–1998 Schaefer pelasi enimmäkseen AHL-seura Syracuse Crunchissa ja hän pelasi myös 25 NHL-ottelua Vancouver Canucksissa. Seuraava kausi oli Schaeferille ensimmäinen NHL:ssä. Hän pelasi myös MM-kisoissa keväällä 2000.


title: Peter Schaefer

text: Schaefer tuli tutuksi myös Suomessa pelatessaan jääkiekon SM-liigaa TPS:ssä kaudella 2001–2002, kun ei saanut Vancouver Canucksin kanssa sopimusta aikaan. Hän keräsi 33 pelaamassaan ottelussa tehot 16+15=31. Kauden aikana hän sai myös kahdeksan ottelun pelikiellon HIFK:n Riku-Petteri Lehtoseen kohdistuneesta kyynärpäätaklauksesta. Kauden jälkeen Schaefer pelasi myös MM-kisoissa 2002.


title: Peter Schaefer

text: Kaudella 2002–2003 Schaefer palasi NHL:ään pelaamaan Ottawa Senatorsiin. Siirtyessään Ottawaan Vancouver sai vaihtokaupassa suomalaispuolustaja Sami Salon. Työsulkukaudella 2004–2005 Schaefer pelasi Hockey Club Bolzano-Bozenissa, Italian Serie A:ssa. Kaudeksi 2007-2008 Peter Schaefer siirtyi Boston Bruinsiin vaihtokaupassa Shean Donovaniin. Kaudella 2008-2009 Schaefer pelasi ainoastaan Bostonin farmijoukkueessa, Providence Bruinsissa.


title: Peter Schaefer

text:
Schaefer oli kokonaan pelaamatta kauden 2009–2010. Hän palasi syyskuussa 2010 Vancouver Canucksiin ja joukkueesta pelipaikkaa try-outin kautta. Schaefer sai lokakuussa kevääseen 2011 ulottuvan jatkosopimuksen. Hän siirtyi kuitenkin tammikuussa 2011 Saksan DEL-liigan ERC Ingolstadtiin, jossa pelasi loppukauden.
Peterin kolme vuotta nuorempi pikkuveli Nolan Schaefer pelaa maalivahtina Boston Bruinsin organisaatiossa. Nolan on pelannut aiemmin myös seitsemän NHL-ottelua San Jose Sharksissa.


title: Yle Tiede

text: Yle Tiede on Yleisradion tarjoama vuonna 2007 perustettu verkkopalvelu. Yle Tiede kuuluu Ylen sisältöopasperheeseen, jonka muita jäseniä ovat mm. Aivonarikka, Kulttuurikunto, A-tuubi, Oppiminen, Olotila ja Lapset.


title: Yle Tiede

text: Tieteen sivustolla voi lukea tiedeuutiset ja seurata Ylen tiedetarjontaa televisiossa, radiossa ja verkossa. Tarjolla on myös linkkejä Ylen Elävän arkiston tiedemateriaaleihin ja Yle Areenassa katsottavissa ja kuunneltavissa oleviin tiedeohjelmiin.


title: Treviso F.B.C. 1993

text: Treviso Foot-Ball Club 1993 on italialainen jalkapalloseura, jonka kotipaikka on Treviso. Seuran nimi vaihdettiin talousvaikeuksien takia vuonna 1993 nimeksi "Treviso FBC 1993". Seura pelasi ensimmäistä kertaa Serie A:ssa kaudella 2005–2006. Nykyään se pelaa neljänneksi korkeimmalla sarjatasolla, Lega Pro Seconda Divisionessa.


title: Norlan ”El Misionario”

text: Norlan Leygonier tunnetaan paremmin taiteilijanimillään Norlan "El Misionario" ja Norlan, on suomalainen Kuuban Havannan getossa syntynyt reggaeton/latino -artisti. Hän aloitti uransa vuonna 2005, mutta nousi yleisön tietoisuuteen vuonna 2008 järjestetyn Ourvision-laulukilpailun myötä. Norlan sijoittui kilpailun kolmanneksi ja hänet palkittiin parhaan bändin -palkinnolla. Norlan oli myös koko kilpailun ajan yleisön ylivoimainen suosikki.


title: Norlan ”El Misionario”

text: Norlanin esikoisalbumi "El Misionario" julkaistiin vuonna 2007, mutta varsinainen suosio kehittyi Norlanin "Sauna Caliente" singlen myötä, joka julkaistiin 13. kesäkuuta 2008. Single sijoittui heti ensimmäisellä viikollaan Suomen virallisen singlelistan 2. sijalle. Single pysyi sijallaan useita viikkoja, ja kappale nousi myös NRJ:n top10-listan huipulle. Singleä seurannut toinen studioalbumi "El Bombaso" ilmestyi saman vuoden syyskuussa.


title: Norlan ”El Misionario”

text: Norlan osallistui Uuden Musiikin Kilpailuun 2015 kappaleella "No Voy A llorar Por Ti" sijoittuen kilpailun finaalissa seitsemänneksi.


title: Viipurin Lauluveikot

text: Viipurin Lauluveikot on Helsingissä toimiva mieskuoro. Se on yksi vanhimmista Suomessa edelleen toimivista kuoroista.


title: Viipurin Lauluveikot

text: Kuoro perustettiin nimellä "Wiborgs Sångarbröder" Viipurissa 1897, mutta sai suomenkielisen nimensä 1919. Talvisodan päättäneessä Moskovan rauhassa maaliskuussa 1940 Suomen oli luovutettava Neuvostoliitolle mm. Viipuri, joka oli kuitenkin suomalaisjoukkojen valtaama jatkosodassa elokuusta 1941, kunnes Viipurin-Petroskoin operaatiossa neuvostojoukot voittivat Viipurin taistelun kesäkuussa 1944. Näin Viipurin Lauluveikkojen oli etsittävä uusi kotipaikka, joka löytyikin Helsingistä 1945. Muistona kuoron syntymäkaupungista on kuoron harjoitussalissa käytössä evakkomatkalle mukaan otettu, 1899 hankittu Steinway-flyygeli. Salia koristavat monet Viipurin Lauluveikkojen ja muiden menetetystä Karjalasta lähteneiden järjestöjen muistot muun muassa viireinä ja palkintoina.


title: Viipurin Lauluveikot

text: Kuoron maineikkaasta historiasta on tehty useita historiikkeja, ja Viipurin Lauluveikot on julkaissut useita levyjä. Viipurin Lauluveikot konsertoi hyvin aktiivisesti niin Suomessa kuin ulkomaillakin. Kuoron sisällä toimii erillisiä kvartetteja ja pienryhmiä.


title: Viipurin Lauluveikot

text: Kuoron taiteellisina johtajina ovat toimineet Alexander Schöder, Allan Schulman, Karl Hällström, Lauri Näre, Sulho Ranta, Felix Krohn, Teodor Björklund, Rainer Veisterä, Taneli Kuusisto, Martti Lohikoski, Martti Neuvonen ja Jarmo Lehto. Kuoron nykyisenä johtajana toimii Director musices Urpo Rauhala.


title: Viipurin Lauluveikot

text: Viipurin Lauluveikkojen kunniamarssin "Kunniamarssi 1929" on säveltänyt kuoron kunniajäsen Jean Sibelius. Sibelius on säveltänyt kuorolle samoihin Eero Eerolan sanoihin kunniamarssit vuonna 1920 ("Kunniamarssi 1921") ja 1929. Viipurin Lauluveikot on Jean Sibelius -tietokannasta ilmenevän tiedon sekä Viipurin Lauluveikkojen tietojen mukaan ainoa kuoro, jolle Jean Sibelius on säveltänyt kunniamarssin.


title: Viipurin Lauluveikot

text: Viipuri Viiri on kuoron teettämä isännänviiri, jolla viipurilaistaustaiset voivat osoittaa taustansa.


title: Viipurin Lauluveikot

text: Viipurin Lauluveikot toimii edelleenkin Helsingissä, ja se harjoittelee joka maanantai-ilta Karjala-talossa Käpylässä. Kuoro konsertoi aktiivisesti niin Suomessa kuin ulkomaillakin. Kuoro on Helsingin sotaveteraanikuoron perinnekuoro. Muun aktiivisen mieskuorotoiminnan ohessa tapahtuvalla perinnekuorotoiminnallaan Viipurin Lauluveikot vaalivat veteraanikuoron perinteitä ja sen musiikillista aineistoa.


title: Viipurin Lauluveikot

text: Viipurin Lauluveikot vierailivat Euroopan kulttuuripääkaupungissa Vilnassa 3-6.9.2009. Esiintymisiin sisältyi mm. Konsertti St Jon´sin kirkossa sekä esiityminen Suomen Vilnan uudessa suurlähetystössä. Tämän lisäksi kuoro esiintyi ja otti osaa suurlähettiläs Kiljusen residenssissä pidettyyn coctailtilaisuuteen, joka oli hyvin lämminhenkinen ja monipuolista laulua sisältävä.


title: Viipurin Lauluveikot

text:
Kuoro sai kutsun osallistua Shanghai Spring International Music Festival (SSIMF) -musiikkifestivaalille Shanghaissa Kiinan kansantasavallassa toukokuussa 2013. Kyseessä on SSIMF-tapahtuman 30-vuotisjuhla.
Konserttimatka sisältää esiintymisiä Shanghaissa ja Nanjingissa ja matkan suojelija on kulttuuri- ja urheiluministeri Paavo Arhinmäki.


title: Viipurin Lauluveikot

text: Viipurin Lauluveikot pitää vuosittain ensimmäisen adventtisunnuntain konsertteja. Nämä konsertit pidetään yleensä Helsingissä Johanneksenkirkossa. Vuonna 2003 kuoro piti 50. adventtikonserttinsa.


title: Viipurin Lauluveikot

text: Lisäksi Viipurin Lauluveikot pitää mm. muita joulun ajan konsertteja ja kevätkonsertin. Kuoro esiintyy itsenäisyyspäivänä 6. joulukuuta Helsingin Tähtitorninmäellä valtakunnallisessa lipunnostossa. Tämä tapahtuma lähetetään vuosittain radiossa suorana lähetyksenä.


title: Viipurin Lauluveikot

text: Viipurin Lauluveikot esiintyy säännöllisesti myös Karjala Liiton erilaisissa tapahtumissa ja juhlissa. Kuoro esiintyy myös erilaisissa hyväntekeväisyyskonserteissa.


title: Viipurin Lauluveikot

text: Toukokuun 22. päivänä 2010 Viipurin Lauluveikot teki historiaa esiintyessään yhdessä Viipurin Akateemisen kuoron kanssa Viipurissa Havin valleilla Viipurissa.


title: Viipurin Lauluveikot

text: Amfiteatteria muistuttavassa kesäteatterissa ei ollut esiinnytty sen jälkeen, kun suomalaiset olivat jatkosodan jälkeen jättäneet kaupungin.


title: Viipurin Lauluveikot

text: Viipurin Lauluveikot on pitänyt viime vuosina myös oman konsertin Karjalaiset kesäjuhlat -tapahtuman yhteydessä. Juhlat kokoavat vuosittain runsaasti karjalaista heimokansaa ja karjalaisesta kulttuurista kiinnostuneita ihmisiä järjestävälle paikkakunnalle. Esimerkiksi vuonna 2007 kesäjuhlat pidettiin Oulussa, 2008 Tampereella, 2009 Kuopiossa ja vuoden 2010 Helsingissä.


title: Viipurin Lauluveikot

text:
Vuoden 2011 Karjalaiset kesäjuhlat pidettiin Euroopan kulttuuripääkaupungissa, Turussa. Viipurin Lauluveikot antoi konsertin Turun tuomiokirkossa täydelle salille yleisöä.
Kuoro toimii muutoinkin aktiivisesti Karjalan Liiton tapahtumissa, muun muassa esiintymällä vuosittain liiton tilaisuudessa Suomen itsenäisyyspäivän juhlassa 6.12 Helsingissä Karjalatalolla.


title: Viipurin Lauluveikot

text: Tunnustuksena karjalaisuuden hyväksi tehdystä suuriarvoisesta työstä on Viipurin Lauluveikoille myönnetty Karjalan Liiton Pro Carelia -mitali. Mitali luovutettiin kuorolle Karjalaisilla kesäjuhlilla Kuopiossa 13.6.2009. Viipurin Lauluveikoille myönnetty mitali on järjestyksessään viides.


title: Viipurin Lauluveikot

text: Ensimmäiset Pro Carelia -ansiomerkkien saajat ovat olleet vuonna 2000 presidentti Martti Ahtisaari, kirjailija Laila Hietamies ja erikoistoimittaja Risto Arkimies.


title: Viipurin Lauluveikot

text: Viipurin Lauluveikkojen 110-vuotisjuhlakonsertin suojelijana toimi presidentti Martti Ahtisaari. Presidentti Ahtisaari totesi tervehdyksessään "Onnittelen Viipurin Lauluveikkoja 110-vuotisjuhlan kunniaksi. Minua ilahduttaa, että karjalaista lauluperinnettä on näin ansiokkaasti pidetty yllä".


title: Viipurin Lauluveikot

text:
Viipurin Lauluveikkojen 115-juhlavuoden valmistelut käynnistyivät hyvissä ajoin ennen juhlavuotta.
Kuoron 115:s toimintavuoden juhlistaminen sisältää kaksi konserttia Helsingin musiikkitalossa.


title: Viipurin Lauluveikot

text: Nimenomaisesti paluu Pietariin on kuorolle historiallisesti merkittävä, sillä VLV vieraili Pietarissa kuoron kotipaikan ollessa Viipuri. Viipurin Lauluveikot -mieskuoro oli käynyt edellisen kerran Pietarissa 95 vuotta aiemmin, eli vuonna 1917. Tuolloin vierailu ajoittui toukokuussa Venäjän vallankumouksen vaiheisiin ja silloiset Lauluveikot olivat miettineet levottumuuksien tulevia vaikutuksia poistuessaan pikaisesti junalla takaisin kuoron silloiseen kotikaupunkiin Viipuriin.


title: Viipurin Lauluveikot

text: Viipurin Lauluveikot on perinteisesti osallistunut Karjalaisille kesäjuhlille.Luettelossa on kaikki ne sävellykset, jotka Viipurin Lauluveikoille on lahjoitettu tai omistettu. Luettelossa on myös ne sävellykset, jotka kuoro on lunastanut itselleen esittämistä varten. Tämä luettelo on julkaistu kirjassa Viipurin Lauluveikot 100 v. (Tammerpaino).


title: Frantic (kappale)

text:
Frantic on yhdysvaltalaisen heavy metal -yhtye Metallican single bändin albumilta "St. Anger". "Frantic" kertoo yhtyeen ongelmista äänittäessä "St. Anger" -albumia. Singlestä julkaistiin peräti 11 eri versiota eri puolille maailmaa. Kappaleesta julkaistiin myös musiikkivideo, joka sai ensi-iltansa elokuussa 2003.
Kappale on myös mukana pelissä.


title: Waurio

text: Waurio oli vuonna 2002 perustettu helsinkiläinen suomirock-yhtye. Waurio voitti vuoden 2008 lopussa Riksun Roll 2009 bändiskaban ja paria kuukautta myöhemmin The Voicen järjestämän Garage Countdown musiikkivideokilpailun.


title: Waurio

text: Waurio soitti viimeisen keikkansa ravintola Villi Wäinössä (HKI) 14. lokakuuta 2010.


title: El Bombaso

text: El Bombaso on suomalaisen reggaeton-artisti Norlanin toinen studioalbumi. Albumi julkaistiin 12. syyskuuta 2008. Albumin single "Sauna Caliente" julkaistiin 13. kesäkuuta ja se sijoittui heti ensimmäisellä viikollaan Suomen virallisen singlelistan 2. sijalle. Single pysyi sijallaan useita viikkoja, ja kappale nousi myös NRJ:n top10-listan huipulle. Albumilla vierailevat mm. yhdysvaltalainen Kool Keith, Denis Def Martinez sekä Poc Dawone- nimiset artistit, sekä kuubalainen hip hop pioneeri Papo Record.Kappale "DJ" sisältää samplen Technotronicin "Pump Up the Jam" -kappaleesta.


title: El Misionario

text: El Misionario on suomalaisen reggaeton-artisti Norlanin ensimmäinen studioalbumi. Albumin julkaisi Lejal Genes.


title: Matjaž Smodiš

text: Matjaž Smodiš (s. 13. joulukuuta 1979, Trbovlje) on slovenialainen ammattilaisuransa lopettanut koripalloilija.


title: Matjaž Smodiš

text: Smodiš syntyi Trbovljessa, mutta muutti pian syntymänsä jälkeen Novo mestoon. Koulussa hänet tutustutettiin yleisurheiluun ja hän voittikin monta mitalia koulun mestaruuskisoissa. Vasta 10-vuotiaana hänet tutustutettiin koripalloon, jolloin hän rakastui lajiin. Smodiš siirtyi pelaamaan KK Krkaan ja 15-vuotiaana hän pääsi pelaamaan edustusjoukkueeseen. Kausi 1999-2000 oli hänen viimeisensä Sloveniassa ja samalla hän voitti Slovenian mestaruuden.


title: Matjaž Smodiš

text: Kauden jälkeen Smodiš siirtyi Virtus Bolognaan, jossa hän voitti ensimmäisen Euroliiga-mestaruutensa. Kun joukkue voitti myös Italian-mestaruuden sekä Italian cupin, saavutti Smodiš ensimmäisen tripla-mestaruutensa. Kaudella 2001–2002 joukkue pääsi Euroliigan finaaliin saakka, mutta silloin Panathinaikos BC oli parempi. Kolmen Virtus-kauden jälkeen hän siirtyi Climamio Bolognaan. Climamio eteni Euroliigan loppuotteluun kaudella 2004–2005, mutta hävisi sen. Toisaalta kauden päätteeksi seura voitti Italian-mestaruuden.


title: Matjaž Smodiš

text: Smodiksella oli vielä vuosi sopimustaan jäljellä, mutta hän siirtyi vuonna 2005 TsSKA Moskova, koska halusi pelata Ettore Messinan alaisuudessa. Moskovan joukkueessa hän voitti Euroliigan vuosina 2006 ja 2008. Lisäksi hän voitti jokaisena pelikautenaan Venäjän-mestaruuden. Smodiš lähti TsSKA Moskovasta kuuden pelikauden jälkeen ja siirtyi kaudeksi 2011–2012 KK Cedevitaan.


title: Várzea

text: Várzea on metsätyyppi, jota kasvaa Amazonin valuma-alueella. Várzea-metsät jäävät säännöllisesti tulvivan jokiveden alle, mutta eivät kuitenkaan ole koko vuotta vedessä. Siksi sinne on kehittynyt ominainen kasvillisuus. Jokiveden korkeus vaihtelee 12 metriä vuodessa, ja vuotuinen sademäärä on 2500 mm. Lämpötila on keskimäärin 29 °C.


title: Várzea

text: Varzea-alueella elää yli 630 lintulajia, maailman suurin käärme anakonda ja kaksi endeemistä apinalajia.


title: Várzea

text: Alueen luontoa uhkaavia tekijöitä ovat Purus- ja Japujajoen varrella kultakaivoksissa käytettävän elohopean leviäminen luontoon, liialliset metsänhakkuut ja karjankasvatus sekä akvaariokalojen, kuten kiekkokalojen, liiallinen pyydystys.


title: Peter Garrett

text: Peter Garrett (s. ) on australialainen poliitikko, joka edustaa työväenpuoluetta. Hän oli rockyhtye Midnight Oilin laulaja vuosina 1973–2002. Garrett valittiin vuonna 2004 Australian parlamentin alahuoneeseen, ja joulukuussa 2007 hänestä tuli ministeri.


title: PLLP

text: PLLP on rap-artisti Heikki Kuulan kolmas studioalbumi. Se julkaistiin 26. maaliskuuta 2008 Yellowmic Recordsin kautta. Albumi julkaistiin vinyyliversiona 30. huhtikuuta 2015.


title: PLLP

text: "PLLP" -albumi nousi Suomen virallisen listan sijalle 8 viikolla 19/2015. Erikoisliikkeiden myyntiä mittaavalla Rumban listalla levy debytoi sijalla 1.


title: Jugoslavian jääkiekkoliiga

text: Jugoslavian jääkiekkoliiga oli Jugoslaviassa pelattu jääkiekon ylin sarjataso. Jugoslavia liittyi IIHF:n vuonna 1939 ja samana vuonna myös perustettiin liiga. SK Ilirija Ljubljana oli ensimmäinen liigan mestari. Sarjaa hallitsi sen viimeiset vuodet KHL Medveščak Zagreb.


title: Jugoslavian jääkiekkoliiga

text: Jugoslavian jääkiekkoliiga lopettiin vuonna 1991 maan hajottua. Entiset jäsenvaltiot Slovenia, Kroatia ja Serbia perustivat tuolloin omat sarjansa.


title: Kalle Jokinen (sosiaalidemokraattinen poliitikko)

text: Kalle Nikolai Jokinen (26. joulukuuta 1900 Loimaa – 17. joulukuuta 1965 Salo) oli suomalainen kansanedustaja, toimitusjohtaja ja kunnallisneuvos. Hän osallistui eduskunnassa Sosialidemokraattisen eduskuntaryhmän työskentelyyn.


text: Kalle Jokinen syntyi vuosisadan vaihteessa tavalliseen työläisperheeseen. Hänen vanhempansa olivat työmies Juha Jokinen ja tämän puoliso Emma Katariina Lindström.


text: Hänen poliittinen uransa perustui niin kutsuttuun pitkään linjaan, sillä hän kävi kansakoulun ja oli sen jälkeen maa-, metsä-, uitto- ja lastaustöissä, sekä merimiehenä eri puolilla Lounais-Suomea. Hänet tuomittiin vuonna 1918 poliittisista syistä vankeuteen. Hän myös työskenteli turkulaisen Sosialisti-lehden palveluksessa vuosina 1932–1936. Kansanhuollon johtajana Perniössä hän toimi viiden vuoden ajan. Lisäksi hän oli toimitusjohtajana Perniön polttoturve Oy:ssä sekä liikennöitsijänä.


text: Hän toimi eduskunnassa Turun läänin eteläisen vaalipiirin kansanedustajana yli 20 vuoden ajan eli 1. syyskuuta 1936 – 21. heinäkuuta 1958. Koko tämän ajan hän oli eduskunnassa sosialidemokraattisen eduskuntaryhmän jäsen.


text: Eduskunnassa hän kuului laki- ja talousvaliokuntaan, perustuslakivaliokuntaan, puolustusasiainvaliokuntaan, suureen valiokuntaan ja verotuslakivaliokuntaan.


text: Kalle Jokinen oli presidentin valitsijamies vuosien 1937, 1940, 1943, 1950, 1956 vaaleissa. Lisäksi hän toimi paikallisesti Perniön kunnanvaltuuston ja kunnallislautakunnan jäsenenä. Hän oli myös monissa muissa luottamustehtävissä niin kunnallisissa kuin ammattijärjestöllisissäkin elimissä.


text: Tasavallan presidentti myönsi Kalle Nikolai Jokiselle kunnallisneuvoksen nimen ja arvon vuonna 1959.


title: HMS Spearfish

text: HMS Spearfish oli Britannian kuninkaallisen laivaston S-luokan sukellusvene.


title: HMS Spearfish

text:
Saksan laivaston alukset vaurioittivat 24. syyskuuta 1939 "Spearfishiä" niin, ettei se kyennyt sukeltamaan. Alus kuitenkin pyrki kotisatamaan ja se lähetti hätäviestin saadakseen apua. Humberiin sijoitettu laivasto-osasto sekä Kotilaivasto lähettivät vaurioituneen aluksen avuksi lentotukialus "HMS Ark Royalin", taistelulaiva "HMS Nelsonin" sekä niitä suojaavat hävittäjät. Sukellusvene saatiin pelastettua ja se saapui 26. syyskuuta Rosythiin korjattavaksi.
Sukellusvene palasi palvelukseen maaliskuussa 1940 päällikkönään John Jay Forbes. Alus laukaisi torpedon 11. huhtikuuta Kattegatissa Saksan laivaston raskas risteilijä "Lützowiin", joka joutui pitkäksi aikaa telakalle korjattavaksi. Aluksen päällikön raportin mukaan upotettu alus oli "Lützowin" sisaralus "Admiral Scheer". Alus upotti 20. toukokuuta Pohjanmerellä tykkitulella tanskalaiset troolarit "S.130" ja "S.175".


title: HMS Spearfish

text: Alus lähti 31. heinäkuuta Rosythistä merelle partioimaan Norjan rannikolle. Saksan laivaston sukellusvene "U-34" havaitsi "Spearfishin" pinnalla, jolloin se upotti varomattoman aluksen. Ainoastaan yksi miehistön jäsenistä pelastui.


title: Béla Barényi

text: Béla Viktor Karl Barényi () oli autonsuunnittelija ja autojen passiivisen turvallisuuden kehittämisen edelläkävijä. Hän laati myös kansanautosuunnitelman, jota pidetään eräänä Volkswagen Kuplan edeltäjistä. Yli 2 500 patenttia saanutta Barényia pidetään eräänä historian merkittävimmistä autonsuunnittelijoista.


title: Béla Barényi

text: Barényi syntyi vuonna 1907 Hirtenbergissä Wienin lähellä. Hänen isänsä Jenő Barényi oli Itävalta-Unkarin asevoimien eversti ja äitinsä Maria o.s. Keller oli itävaltalaisen teollisuusyrittäjä Fridolin Kellerin tytär. Bélalla oli neljä sisarusta, ja koti oli varsin varakas, sillä Kellerit olivat yksi Itävalta-Unkarin rikkaimmista suvuista. Hän tutustui jo nuorena autoihin, sillä hänen isoisällään oli loistelias Austro-Daimler.


title: Béla Barényi

text: Perheen tilanteessa tapahtui käänne ensimmäisen maailmansodan aikana. Jenő Barényi kaatui rintamalla vuonna 1917, ja seuraavana vuonna Kellerien omistama suuryritys kaatui. Tämän seurauksena perhe luisui köyhyyteen. Heidän kotikaupunkinsa Pozsony, jonka uudeksi nimeksi tuli Bratislava, jäi Tšekkoslovakian puolelle, ja perheestä tuli uuden maan kansalaisia.


title: Béla Barényi

text: Barényi kiinnostui hyvin nuorena tekniikasta, mihin vaikuttivat osaltaan hänen lapsuudenkokemuksensa isoisänsä tehtaasta, mutta myös aikakauden ilmapiiri. Hän mietti jo varhain mahdollisia turvallisuusriskejä. Esimerkkinä tästä hän muotoili pehmusteen kotitekoisen kilpakelkkansa ohjauspyörän navan päälle. Hän kärsi lapsena lonkkatulehduksesta, joka aiheutti vartalon pysyvän jäykkyyden, ja siksi hän luki paljon, usein tekniikkaa käsittelevää kirjallisuutta. Barényi arveli myöhemmin tämän ohjanneen hänen ammatinvalintaansa.


title: Béla Barényi

text: Barényi päätti opiskella intohimonsa kohteesta ammatin itselleen ja aloitti vuonna 1924 opinnot Wienin Technicumissa, joka oli yksityinen kone- ja sähkötekninen koulu. Vuonna 1926 hän laati päättötyönään suunnitelman kuusisylinterisestä, 37-kilowattisesta moottorista, josta sai valmistumisensa yhteydessä kunniamaininnan.


title: Béla Barényi

text: Jo opiskeluaikanaan vuonna 1925, vain 18-vuotiaana, Barényi oli alkanut hahmotella ideaa kansanautosta, jossa olisi virtaviivainen ponttonikori, keskusputkirunko ja taakse asennettu ilmajäähdytteinen bokserimoottori sekä taka-akselilla saman kuoren sisään rakennettu vaihteisto ja vetopyörästö. Suunnitelma valmistui vuonna 1931, ja nuori Barényi kiersi esittelemässä ideaansa Steyrilla, Austro-Fiatilla, Tatralla sekä hiljakkoin avatussa Ferdinand Porschen suunnittelutoimistossa Stuttgartissa. Hänen suunnitelmansa saivat huomiota, mutta Barényilla ei ollut rahaa idean toteuttamiseen eikä autonvalmistajilla halua hulppeiden suunnitelmien miettimiseen, sillä yritykset keskittivät kaikki voimansa 1930-luvun lamasta selviytymiseen.


title: Béla Barényi

text: 1930-luvun lopulla Barényi huomasi, että hänen ideoitaan oli hyödynnetty Porschen suunnitteleman KdF-Wagenin pohjana. Auton sarjatuotanto aloitettiin toisen maailmansodan jälkeen Volkswagenin nimellä. Barényille oli myöhemmin pelkkää harmia nuoruutensa luomuksesta. Kun hän vuonna 1951 haki tunnustusta Volkswagenin keksimisestä, vaatimukset tyrmättiin useissa julkaisuissa, ja häntä itseään jopa syytettiin plagioinnista.


title: Béla Barényi

text: Barényi aloitti oikeustoimet Volkswagenia vastaan vuonna 1955. Saksalainen tuomioistuin sekä Mannheimin valtiollinen patenttitoimisto ilmoittivat, että Volkswagenin rakenne sekä useat sen komponentit perustuivat Barényin suunnitelmiin. Barényi vaati korvauksena ideansa käyttämisestä yhden D-markan. Riita kuitenkin ratkaistiin oikeusistuimen ulkopuolella.


title: Béla Barényi

text: Vuonna 1928 Barényi palkattiin suunnittelijaksi Steyrille, jossa hän tutustui ikätoveriinsa Karl Wilfertiin. Wilfert siirtyi seuraavana vuonna Mercedes-Benzin Wienin-yksikköön ja sieltä yrityksen tutkimusosastolle Sindelfingeniin, missä hän työskenteli pääsuunnittelija Hans Nibelin alaisuudessa. Tällä yhteydellä oli myöhemmin merkittävä vaikutus Barényin myöhemmällä uralla.


title: Béla Barényi

text: Barényi vaihtoi työpaikkaa jo vuoden 1928 puolella ÖAF:ksi nimensä muuttaneelle entiselle Austro-Fiatille, jossa oli vuoteen 1931 asti, kunnes joutui työttömäksi. Seuraavan työpaikan hän sai vasta 1934 Adlerilta Frankfurt am Mainista. Kuitenkin jo saman vuoden puolella hänet palkattiin GETEFO:lle ("Gesellschaft für technischen Fortschritt"; Teknisen kehityksen yhdistys), jossa hän osallistui ajoneuvojen runkojen ja tiivisteiden suunnitteluun, värinöiden ja melun eristämiseen sekä moduloidun moottorimalliston kehittämiseen.


title: Béla Barényi

text: Vuonna 1935 Barényi lähetettiin Pariisiin, jossa hän siirtyi SOPROTEC:in ("Société de Progrès Technique") palvelukseen. Hän toimi yrityksen palkkalistoilla brittiläisellä moottoripyörävalmistajalla Nortonilla. Samanaikaisesti Barényi suoritti ajokortin. Pariisissa Barényi tapasi myös tulevan puolisonsa Maria Kilianin.


title: Béla Barényi

text: Barényi palasi Berliiniin vuonna 1937 ja työsti kaupungissa paperille ideansa autonkorista, jossa oli jäykkä matkustamo, mutta törmäyksessä kokoonpainuvat etu- ja takaosa. "Kolmesta vyöhykkeestä koostuva autonkori" patentoitiin jo saman vuoden tammikuussa.


title: Béla Barényi

text: Vuonna 1938 Barényi pyrki töihin Mercedes-Benzille Stuttgartiin, mutta hänet torjuttiin. Seuraavana vuonna hän kuitenkin onnistui vanhan kollegansa Karl Wilfertin avulla pääsemään Daimler-Benzin johtoryhmään kuuluneen Wilhelm Haspelin puheille. Tuolloin 32-vuotias Béla Barényi esitteli visionsa Haspelille:


title: Béla Barényi

text: Haspel vakuuttui Barényin puheesta ja palkkasi hänet yrityksen palvelukseen. Barényille järjestettiin oma työpaja Sindelfingenissä, jossa hän saattoi paneutua itsenäisesti turvallisen auton suunnitteluun. Uuden työpaikan johdosta hänen taloudellinen tilanteensa vakautui, ja hän meni naimisiin Maria Kilianin kanssa 1940.


title: Béla Barényi

text: Barényin ensimmäinen projekti Mercedes-Benzillä oli uudenlaisen rungon suunnittelu Mercedes-Benz 170 V -avoautoon. Runko oli sarjatuotantomallista värinättömämpi ja paransi matkustajien turvallisuutta sivutörmäyksessä. Idea patentoitiin vuonna 1941, mutta se ei koskaan edennyt sarjavalmistukseen.


title: Béla Barényi

text: Vaikka Barényia ei toisen maailmansodan aikana ruumiinvammansa tähden määrätty rintamalle, hän oli liittynyt nuoruudessaan Itävallassa Kansallissosialistisen puolueen jäseneksi, minkä takia hänet erotettiin Mercedes-Benziltä liittoutuneiden määräyksestä, ja hän joutui jonkin aikaa elättämään itsensä kadunlakaisijana. Pian hän kuitenkin työllisti itsensä laatien suunnitelmia erilaisista ajoneuvojen komponenteista, kodinkoneista ja leluista. Vuosina 1945 ja 1946 Barényi suunnitteli kaksi autokonseptia, "Terracruiserin" ja "Concarodon", joissa hän oli yhdistänyt turvallisen rakenteen moderniin muotoiluun. Kuusipaikkaisessa Terracruiserissa oli vahvistettu ohjaamo sekä edessä ja takana kokoonpainuvat vyöhykkeet, jotka vaimensivat törmäysvoiman. Concarodo oli kolmipaikkainen auto, jossa matkustajat istuivat kuljettajan vierellä rinnakkain. Autossa oli törmäyksen voimasta kokoonpainuva ohjauspylväs. Kummassakin mallissa kuljettajan paikka oli sijoitettu keskelle.


title: Béla Barényi

text: Vuonna 1948 Barényi perusti yksityisen suunnittelutoimiston, mutta palasi saman vuoden lokakuussa Mercedes-Benzille Sindelfingeniin ja toi Terracruiserin ja Concarodon suunnitelmat mukanaan. Suunnitelmat toimivat innoituksen lähteinä monien myöhempien Mercedes-Benz-mallien suunnittelussa. Barényi patisti alaisiaan soveltamaan turvallisuusideoitaan sarjatuotantoautoissa. Lopulta vuonna 1953 esiteltiin Mercedes-Benz W120, jossa oli matkustajien turvallisuutta parantanut lattiarakenne.


title: Béla Barényi

text: 1950-luvun alussa Barényi työskenteli ahkerasti soveltaakseen turvakoria sarjavalmistukseen ja patentoi idean kokoonpainuvilla vyöhykkeillä varustetusta sarjatuotantoon soveltuvasta henkilöauton korista. Ensimmäiseksi tätä sovellettiin vuonna 1959 esitellyssä W111-mallissa. Siinä matkustamo vahvistettiin suoraviivaisella pitkittäisten rakenteiden muotoilulla ja kokoonpainuvat vyöhykkeet oli muotoiltu kaareviksi. Törmäyksen sattuessa kaarevat alueet antoivat periksi ja ottivat vastaan liike-energian, jolloin vahvasti rakennettu matkustamo säilytti muotonsa. Mercedes-Benz W111 oli maailman ensimmäinen sarjavalmisteinen turvakorilla varustettu auto.


title: Béla Barényi

text: Vuonna 1953 Barényi siirrettiin tuotekehitysosastolle ja 1955 hänet nimitettiin uuden esisuunnitteluosaston johtajaksi. Uudessa tehtävässään hän sai jälleen vapaat kädet kehittää ideoitaan. Barényin tiimi työskenteli tiiviissä yhteistyössä tutkimusosaston kanssa yrityksen konseptiautojen parissa.


title: Béla Barényi

text: W111-mallissa oli turvakorin lisäksi muitakin turvallisuutta parantavia elementtejä. Sen sisusta oli muotoiltu siten, että siinä ei olisi vaarallisen teräviä reunoja. Ohjauspylväs oli rakennettu siten, että se painui kokoon törmäyksessä. Barényi oli patentoinut rakenteen vuonna 1954. Hän oli havainnut, että ajoneuvon keulaan osuneessa törmäyksessä ohjauspylväs tunkeutui usein sisälle matkustamoon aiheuttaen kuljettajalle vammoja. Ohjauspyörän päälle oli muotoiltu kuppimainen alue, joka suojeli kuljettajan rintakehää.


title: Béla Barényi

text: Ensimmäisen suunnitelman ohjauspyörän aiheuttamien vammojen vähentämiseksi Barényi oli suunnitellut jo 1947. Ohjauspyörä antoi periksi kuljettajan iskeytyessä sitä vasten. Vuonna 1959 hän kehitti ohjauspylvään, joka painui törmäyksessä teleskooppimaisesti kasaan. Barényi ei kuitenkaan ollut tyytyväinen ratkaisuun, sillä se toimi suunnitellusti ainoastaan silloin, kun törmäys tuli suoraan edestä päin. Tämän ominaisuuden korjaamiseksi hän patentoi vuonna 1963 ohjauspylvään, joka taipui useaan eri suuntaan törmäystilanteessa. Järjestelmä tuli ensimmäisen kerran sarjavalmistukseen vuonna 1976 W123-mallin myötä.


title: Béla Barényi

text: Useat Barényin patentit sovellettiin sarjatuotantoon vasta vuosia keksinnön jälkeen. Esimerkiksi jalankulkijoiden turvallisuuden parantamiseksi suunnitellut konepellin taakse piilotetut tuulilasinpyyhkijät, joille saatiin patentti jo vuonna 1951, tulivat sarjavalmistukseen vasta kun W126-malli esiteltiin vuonna 1979. Toisaalta esimerkiksi W111-malliin suunniteltu luja kattorakenne sekä W113-mallissa ollut irrotettava erityisen vahva kovakatto tulivat tuotantoon lähes välittömästi.


title: Béla Barényi

text: Turvallisuuden parantamisen ohella Barényi osallistui muihin Mercedes-Benzin kehitysprojekteihin. Innokkaana matkailun harrastajana hän suunnitteli leirintäkäyttöön tarkoitettuja sovelluksia, joita hän testasi lomamatkoillaan Italiassa. Hän osti vaimonsa kanssa maatilkun Terracinassa omaksi leirintäalueekseen.


title: Béla Barényi

text: Uransa aikana Barényi sai kaikkiaan yli 2 500 patenttia. Hän vetäytyi eläkkeelle vuonna 1972.


title: Béla Barényi

text: Työuransa aikana ja eläkkeelle jäätyään Barényi sai lukuisia tunnustuksia elämäntyöstään. Saksan keksijöiden yhdistys myönsi hänelle Rudolf Diesel -mitalin vuonna 1967, ja vuonna 1981 hän sai Aachenin ja Münchenin teknologiapalkinnon. Hänen kunniakseen järjestettiin Deutsches Museumissa näyttely jossa esiteltiin hänen kansanautosuunnitelmaansa, ja seuraavana vuonna samassa paikassa esiteltiin hänen elämäntyötään. Vuonna 1987 hänelle myönnettiin Sindelfingenin kaupungin kunniamerkki sekä Terracinan vapaakansalaisuus. Hänen kuvansa asetettiin Saksan patenttitoimiston Münchenin toimipisteen keksijöiden galleriaan. Barényin synnyinmaassa Itävallassa Wienin tekniikkamuseossa järjestettiin useita Barényin töitä käsitteleviä näyttelyjä ja hänet nimitettiin emeritusprofessoriksi vuonna 1989. Saman vuonna hän sai Badenin kulttuuripalkinnon erinomaisista tieteellisistä saavutuksistaan. Vuonna 1991 hän oli pääosassa Mercedes-Benzin ajoneuvoturvallisuutta käsittelevässä filmissä. Vuonna 1994 Barényi pääsi Automotive Hall of Fameen Yhdysvaltain Dearbornissa. Saksan liittotasavalta myönsi hänelle Bundesverdienstkreuzin vuonna 1995.


title: Béla Barényi

text: Vuonna 2005 Barényin kunniaksi nimettiin palkinto, joka myönnetään erityissaavutuksista autohistorian vaalimiseksi.


title: Minna Canthin puisto

text:
Minna Canthin puisto on Kuopion keskustan ruutukaavan koillisosan Maljalahden kaupunginosassa oleva puisto.
Puistosuunnitelma on vuodelta 1937, ja se on puutarha-arkkitehti Bengt Schalinin käsialaa. Puiston nimihenkilöä esittävä, kuvanveistäjä Eemil Halosen suunnittelema Minna Canthin patsas on paljastettu samana vuonna.


title: Minna Canthin puisto

text: Alue ulottuu pohjoisesta Asemakadulta etelään Suokadulle, idässä sitä rajaa Maaherrankatu ja lännessä Museokatu. Sen jakaa kahtia kevyen liikenteen väylänä oleva Hapelähteenkatu, jonka pohjoispuolella symmetrinen Minna Canthin puisto on. Hapelähteenkadun eteläpuolella on leikkipuisto ja Suokadun varressa oleva entisen kauppakoulun rakennus. Puurakenteisen koulurakennuksen on suunnitellut arkkitehti J. V. Strömberg vuonna 1906 ja siinä toimii Maljapuron päiväkoti.


title: Minna Canthin puisto

text: Puisto ympäristöineen on mainittu kaupunginhallituksen vuonna 2007 hyväksymässä Kuopion kulttuuriympäristö - strategia ja hoito-ohjeet -ohjelmassa ruutukaava-alueen merkittävänä kohteena.


title: Minna Canthin puisto

text: Maljapuro on puiston koillisnurkassa Asemakadun ja Maaherrankadun välillä oleva pieni kaupunkipuro. Puiston nurmialueella on Minna Canthin patsas.


title: Minna Canthin puisto

text: Minna Canthin puisto kuuluu osana laajempaan, loppuvuodesta 2017 perustettuun Kuopion kansalliseen kaupunkipuistoon.


title: Kabardit

text: Kabardit ovat Kaukausuksen pohjoisosissa Kabardi-Balkariassa ja Karatšai-Tšerkessiassa asuva kansa. Kabardit olivat alun perin adygeiden itäinen heimo ja osa heistä mieltää itsensä yhä tällä tavoin. He puhuvat kabardin kieltä. Kabardi yhteisöjä asuu maastamuuton seurauksena myös Turkissa ja Saudi-Arabiassa. Venäjällä kabardeja asuu 443 000 ja Turkissa 550 000. Turkin kabardit asuvat lähinnä Kayserin lähistöllä. Suurin osa kabardeista on sunnalaisia.


title: Kabardit

text: Kabardit olivat Kabardi-Balkarian alueen ensimmäisiä tunnettuja asukkaita ja tulivat sinne lännestä. Heidät mainitaan nimillä zigei ja zikhi lähteissä, jotka ajoittuvat ajanlaskun 500 ensimmäiselle vuodelle. Ensimmäisellä vuosisadalla kreikkalainen maantieteilijä Strabon kirjoitti zigei-kansasta, joka asui Gorgrippian tuolla puolen. Strabon kuvasi zigeiden aluetta satamattomaksi ja vuoristoiseksi, ja kertoi heidän ansaitsevan elantonsa merirosvouksella ja ryöstöretkillä aina Mustanmeren rannikon siirtokuntiin asti. Rooman valtakunnan historiassa zikhit mainitaan ensimmäisen kerran 200-luvulla.


title: Kabardit

text: 1200-luvulla alueelle saapuneet mongolit kutsuivat heitä nimellä "jerkei", joka tarkoittaa "tien tukkivaa", "vastuksena olevaa". Mongolit eivät kutsuneet pelkästään kabardeja jerkeiksi, vaan se oli yleisnimitys pohjois-Kaukasiassa asuville kansoille. 1400-luvun matkakirjailijan Giosofat Barbaron teoksessa heidät mainitaan nimellä "Cheuerthei". Jerkein venäjänkielisestä versiosta tuli aikanaan länsi-Euroopassa kaikista adygei-kansoista käytetty yleisnimi tšerkessit.


title: Kabardit

text: Kabardien alueeksi määriteltiin Kaspianmereen laskevan Terek-joen rannat. 1400-luvulla Terekin läntisen osan aluetta kutsuttiin Iso-Kabardiaksi ja itäistä osaa Pieneksi Kabardiaksi. Näitä nimityksiä käytettiin vielä 1800-luvulla.


title: Jan Akkerman

text: Jan Akkerman (synt. 24. joulukuuta 1946) on hollantilainen kitaristi. Hänen tunnetuin yhtyeensä lienee Focus, jossa hän soitti vuosina 1969-1976.


title: Jan Akkerman

text: Vuodesta 1977 on hän ollut soolouralla, vuonna 1992 hän joutui auto-onnettomuuteen, mutta selvisi ja jatkoi uraansa seuraavana vuonna.


title: Martin Schulz

text: Martin Schulz (s. 20. joulukuuta 1955 Hehlrath) on saksalainen sosiaalidemokraattisen puolueen (SPD) poliitikko. Hän oli Euroopan parlamentin jäsen vuodesta 1994 vuoteen 2017 ja Euroopan parlamentin puhemies vuosina 2012–2017.


title: Martin Schulz

text: Euroopan parlamentissa Schulz kuului vuoteen 2017 sosialistien ja demokraattien ryhmään (S&D), jota hän johti vuosina 2004–2012.


title: Martin Schulz

text: Maaliskuussa 2014 ennen europarlamenttivaaleja Euroopan sosialidemokraattinen puolue nimesi Schulzin ehdokkaakseen Euroopan komission puheenjohtajaksi. 1. heinäkuuta 2014 Euroopan parlamentti valitsi Schulzin jatkamaan europarlamentin puhemiehenä.


title: Martin Schulz

text: Schulz valittiin maaliskuussa 2017 Saksan sosialidemokraattien puheenjohtajaksi. Hänen edeltäjänsä Sigmar Gabriel ei enää asettunut ehdokkaaksi. Schulz oli näin ollen myös puolueen liittokansleriehdokas syksyllä 2017 pidetyissä vaaleissa, ja häntä pidettiin vahvana kilpailijana Angela Merkelille. SPD kuitenkin hävisi vaalit ja Schulz aluksi ilmoitti puolueen olevan haluton muodostamaan hallitusta Merkelin kristillisdemokraattien kanssa. Kuitenkin myöhemmin Schulz suostui neuvotteluihin ja hänelle povattiin ulkoministerin salkkua. Ennen SPD:n jäsenäänestystä koalitioon liittymisestä, Schulz joutui eroamaan puolueen puheenjohtajuudesta helmikuussa 2018.


title: Martin Schulz

text: Schulz oli lupaava jalkapalloilija, jonka ura kaatui loukkaantumiseen. Sittemmin hän ryhtyi kirjakauppiaaksi. Hänet valittiin 1984 Würselenin kunnanvaltuustoon, vuonna 1987 kaupungin pormestariksi ja 1994 europarlamenttiin.


title: Täpläpeipot

text: Täpläpeipot ("Euschistospiza") on loistopeippojen heimoon kuuluva varpuslintusuku. Täpläpeippojen sukuun kuuluu BirdLifen mukaan kaksi lajia.


title: Töpöpeipot

text: Töpöpeipot ("Ortygospiza") on loistopeippojen heimoon kuuluva varpuslintusuku. Töpöpeippojen sukuun kuuluu BirdLifen mukaan kolme lajia.


title: Hamdi Harbaoui

text: Hamdi Harbaoui (s. 5. tammikuuta 1985 Biserta, Tunisia) on tunisialainen jalkapalloilija. Hyökkääjänä pelaava Harbaoui edustaa Belgian pääsarjassa pelaavaa Sporting Lokerenia.


title: Hamdi Harbaoui

text: Harbaoui aloitti uransa Espérancessa, jossa hän voitti Tunisian-mestaruuden kahdesti vuosina 2004 ja 2006, sekä Tunisian cupin vuosina 2006 ja 2007. Harbaoui siirtyi kesken kauden tammikuussa 2008 Belgiaan RE Mouscroniin, jossa hän ehti pelata kuusi ottelua ennen kuin siirtyi Belgian kolmanneksi korkeimmalle sarjatasolle heinäkuussa 2008 CS Visén riveihin. Kauden aikana Harbaoui onnistui maalinteossa 22 kertaa. Viséstä Harbaoui siirtyi kaudeksi 2010–2011 Oud-Heverlee Leuvenin riveihin Belgian 1. divisioonaan, jossa hän onnistui tekemään 33 ottelussa 24 maalia.


title: Hamdi Harbaoui

text: Tämä sai herättämään kiinnostusta Belgian pääsarjan seuroissa ja Harbaoui siirtyi kaudeksi 2011–2012 Belgian pääsarjassa pelanneeseen Sporting Lokereniin. Avauskaudellaan hän onnistui tekemään kahdeksan maalia pelaamassaan 26 ottelussa. Harbaoui teki muun muassa kaksi maalia 25. helmikuuta 2012 pelatussa vierasottelussa KV Kortrijkia vastaan. Kaudella 2013–2014 Harbaoui voitti Belgian pääsarjan maalikuninkuuden tekemällä 22 maalia. Lokeren sijoittui kauden päätteeksi viidenneksi Belgian pääsarjassa.


title: Hamdi Harbaoui

text: Harbaoui pelasi ensimmäisen maaottelunsa 27. toukokuuta 2012 Ruandaa vastaan pelatussa harjoitusottelussa. Tunisia voitti ottelun maalein 5–1, joista Harbaoui teki kaksi maalia. Harbaoui onnistui tekemään myös toisessa maaottelussaan maalin Päiväntasaajan Guineaa vastaan 2014 MM-kisojen karsintaottelussa.


title: Hamdi Harbaoui

text: Harbaoui valittiin vuoden 2013 Afrikan-mestaruuskisoihin, jossa hän pelasi kaksi ottelua. Tunisian kisat päättyivät alkulohkoon.


title: Viiltopeipot

text: Viiltopeipot ("Amadina") on loistopeippojen heimoon kuuluva varpuslintusuku. Viiltopeippojen sukuun kuuluu BirdLifen mukaan kaksi lajia.


title: Protostar

text: Protostar on Aasian Direct-to-home (DTH) TV-lähetyksiä välittävä tietoliikennesatelliittiyritys, jonka pääkonttori on Bermudalla. Sillä on toimipisteitä Kaliforniassa ja Singaporessa


title: Protostar

text: Yhtiön perustivat ryhmä Yhdysvaltojen Hughesin, DirecTV:n ja Loralin talouspäälliköitä. Yrityksen rahoitti New Enterprise Associates (NEA) ja VantagePoint Venture Partners (VPVP). Protostar kilpailee Aasian kansallisia toimijoita vastaan.


title: Protostar

text: Yhtiöllä on kolme geostationaarisen radan tietoliikennesatelliittia, Protostar I (laukaistu vuonna 2008 Ariane 5-raketilla), II ja III. Protostar/Indostar-satelliitti laukaistiin 18.6.2009.


title: Protostar

text: Elokuussa 2009 Protostar-yhtiö haki Chapter 11-konkurssisaneeraussuojaa Delawaren osavaltiossa Yhdysvalloissa, joka lisännee yhtiön kilpailukykyä Aasian markkinoilla toimivia paikallisia yhtiöitä vastaan.


title: Sininokat

text: Sininokat ("Spermophaga") on loistopeippojen heimoon kuuluva varpuslintusuku. Sininokkien sukuun kuuluu BirdLifen mukaan kolme lajia.


title: Saab 90 Scandia

text: Saab 90 Scandia on ruotsalaisen SAAB-lentokonetehtaan ensimmäinen matkustajalentokone ja sellaisena yhtiön ensimmäinen siviililentokone.


title: Saab 90 Scandia

text: Kun vuonna 1944 oli selvää, että toinen maailmansota päättyisi pian, Saab pyrki pääsemään sodan jälkeisille siviilikonemarkkinoille. Myös Saab-henkilöauton kehittäminen oli konversiota sotataloudesta.


title: Saab 90 Scandia

text: Saab 90-koneen suunnittelu alkoi helmikuussa 1944. Koneesta tuli suorituskyvyltään DC-3:ä jonkin verran parempi, mutta muotoilultaan modernimpi, niin kutsuttu nokkapyöräkone. Enin lentoonlähtöpaino oli 16 500 kg ja kiitoratavaatimus nousussa 1 200  metriä. Matkanopeus oli 370 km/h sekä kantama 2 350 kilometriä. Hyötykuorma oli 2 900 kg. Prototyyppi lensi marraskuussa 1946. Siihen sopi 24–32 matkustajaa. Matkustamossa oli aikansa tavan mukaan yksi käytävä ja istuimet kaksittain sen molemmin puolin, eli istumajärjestys oli 2+2. Ruotsalainen lentoyhtiö Aktiebolaget Aerotransport, joka on SAS:n edeltäjä, tilasi 11 Saab-konetta. Ne tulivat käyttöön vuonna 1950. Koneita myytiin myös Brasiliaan, muttei muualle, sillä lentokonemarkkinat olivat voimakkaasti kansallisesti rajattuja.


title: Saab 90 Scandia

text: Ruotsin ilmavoimien Saab 29 Tunnan -hävittäjän määrältään ylimitoitettu tilaus aiheutti sen, että Saab joutui hajauttamaan siviilikoneen tuotannon osin Fokkerin tehtaalle Hollantiin. Tässä on voitu hakea myös laajempaa yhteystyötä kahden pienen lentokonetehtaan välillä. Saab Scandian valmistus päättyi vuonna 1954.


title: Saab 90 Scandia

text: Brasilialainen VASP osti vuonna 1957 kaikki SAS:n Saab 90-koneet.


title: Saab 90 Scandia

text: Koneen viimeinen lento tehtiin 22. heinäkuuta 1969.


title: Saab 90 Scandia

text: Viisi Saab Scandiaa tuhoutui Brasiliassa lento-onnettomuuksissa, kolme onnettomuutta johti kaikkiaan 64 ihmisen kuolemaan.


title: Saab 90 Scandia

text: Vain yksi 90 Scandia, PP-SQR, on enää olemassa. Se on museon pihassa Bebedourossa, Brasiliassa.


title: Fast & Furious

text: Fast & Furious (tunnetaan myös nimellä "Fast & Furious 4") on yhdysvaltalainen toimintaelokuva vuodelta 2009. Se on "Hurjapäät"-elokuvasarjan neljäs osa, mutta sijoittuu ajallisesti elokuvien "2 Fast 2 Furious" (2003) ja "" (2006) välille.


title: Fast & Furious

text: Elokuvan ohjasi Justin Lin, joka ohjasi myös elokuvat "Hurjapäät: Tokio Drift" ja "Fast & Furious 5".


title: National Register of Historic Places

text: National Register of Historic Places on rekisteri suojelunarvoisista historiallisista kohteista Yhdysvalloissa. Se muodostettiin vuonna 1966 ja sitä valvoo Yhdysvaltain sisäministeriön alainen National Park Service. Rekisterin tarkoituksena on tukea ja koordinoida yksityisiä ja yhteisöllisiä hankkeita historiallisesti arvokkaiden kohteiden suojelemiseksi. Rekisterissä on yli 80 000 kohdetta, joissa rakennuksia ja esineitä on yhteensä noin 1,4 miljoonaa.


title: National Register of Historic Places

text: Rekisteriin sisällytettyihin kohteisiin kuuluvat myös noin 2 500 National Historic Landmark -kohdetta.


title: Dassault nEUROn

text: Dassault nEUROn on ranskalaisen Dassault-lentokonetehtaan johtama eurooppalainen monikansallinen UAV-ilma-aluksen kehitysohjelma.


title: Dassault nEUROn

text: Tämän deltasiipisen yksimoottorisen miehittämättömän lentokoneen kehittämiseen osallistuvat ruotsalainen Saab, sveitsiläinen RUAG, espanjalainen EADS CASA ja italialainen Alenia Aeronautica.


Jääkiekon maailmanmestaruuskilpailut 2014 järjestettiin Valko-Venäjällä 9.–25. toukokuuta 2014. Kilpailut pidettiin maan pääkaupungissa Minskissä. Kisojen loppuottelu pelattiin Minsk-Arenalla. Ennen kisoja Minskiin rakennettiin muun muassa toinen jäähalli ja uusia hotelleja, sekä pyrittiin laajentamaan kaupungin lentokenttää.


title: Jääkiekon maailmanmestaruuskilpailut 2014

text: Kisoja perusteena käyttäen maassa tehtiin laajoja investointeja urheiluhalleihin ja liikenteen sujuvoittamiseksi. Esimerkiksi Valko-Venäjän rautatiekalustoa ja -verkostoa uusittiin, valtateitä paranettiin sekä täysin uudelleenrakennettu Minskin keskuslinja-autoasema otettiin käyttöön.


text: Valko-Venäjä oli myös alustavasti kertonut viisumivapaudesta kolmen kisaviikon aikana. Kisojen yhteydessä päätettiin vuoden 2018 kisojen järjestäjä. Kisoissa rikottiin jääkiekon MM-kisojen yleisöennätys.


text: Euroopan parlamentti painosti Kansainvälistä Jääkiekkoliittoa toukokuussa 2011 viemään Valko-Venäjältä kisojen järjestämisoikeuden. Järjestämisoikeuden perumista kannatti esimerkisi entinen jääkiekkoilija ja slovakialainen europarlamentikko Peter Šťastný maaliskuussa 2011. Suomalaisista poliitikoista Paavo Arhinmäki ja Antti Kaikkonen kertoivat keväällä 2012 kannattavansa kisojen perumista Valko-Venäjältä maan huonon ihmisoikeustilanteen takia.


text: Kisojen tuomaritoiminta sai turnauksen aikana myös paljon kritiikkiä niin pelaajilta kuin katsojiltakin.


text: Kansainvälistä kohua sai myös aikaan Venäjän päävalmentaja Oļegs Znaroksin tempaus finaalissa, jossa hän rikkoi toimitsijakieltoa olemalla yhteydessä apuvalmentajaan radiopuhelimen välityksellä.


text: Vaikka kisat saivat osakseen krtiikkiä, sai kisat myös kiitosta erinomaisen tunnelman ja hyvien järjestelyiden ansiosta. Kisoissa rikottiinkin 10 vuotta vanha yleisöennätys.


text: Vuonna 2010 valmistuneen monitoimihalli Minsk-Arenan pääarkkitehtina toimi Valeri Kutsko.


text: Lohkot määräytyivät vuoden 2013 maailmanrankingin perusteella. Italia ja Kazakstan nousivat 1. divisioonasta pääsarjaan.


text: Puolivälieriin jatkavat joukkueet kohtaavat vastustajan toisesta lohkosta seuraavasti: A1-B4, A2-B3, B2-A3 ja B1-A4.


text:
Pääsarjan kisat
1. divisioona A-Lohko


text: 2. divisioona A-lohko


text: 3. divisioona


text: IIHF valitsi 16 päätuomaria ja 16 linjatuomaria kilpailuihin.


text: Päätuomarit:


text:
Linjatuomarit:
Suomessa kisat televisioi MTV3, kisojen loppuottelua seurasi keskimäärin Suomessa 2,2 miljoonaa katsojaa.


title: Michael Holmqvist

text: Rolf Anders Michael Holmqvist Pedersen (s. 8. kesäkuuta 1979 Tukholma, Ruotsi) on ruotsalainen jääkiekkoilija, joka pelaa SHL-joukkue Djurgårdens IF:ssä. Hän toimii joukkueen varakapteenina. Holmqvist on pelipaikaltaan keskushyökkääjä, mutta hän osaa pelata myös laidassa. Holmqvistin vahvuuksiin kuuluu koko, pelisilmä ja luistelu. Hänen heikkouksiinsa kuuluu fysiikan puute ja laukaus. Holmqvist on aiemmin on pelannut myös NHL:ssä yhteensä 156 runkosarjaottelua tehopistein 18+17=35. Jäähyminuutteja kertyi 72.


title: Michael Holmqvist

text: Isokokoinen Holmqvist on Djurgårdens IF:n oma kasvatti. Hän teki joukkueessa Elitserien-debyyttinsä kaudella 1996–1997, jolloin Holmqvist pelasi yhdeksän runkosarjaottelua ilman tehopisteitä. Hän pelasi lähinnä Djurgårdenin J20-joukkueessa ja voitti ylivoimasesti J20 SuperElitin piste- maali- ja syöttöpörssin tehoilla 29+35=64. Hän siirtyi kaudeksi 1997–1998 Färjestads BK:n riveihin, jossa Holmqvist pelasi varsinaisen Elitserien-tulokaskautensa, joka toi hänelle 41 runkosarjaottelussa tehot 2+3=5. Mighty Ducks of Anaheim varasi Holmqvistin ensimmäisellä kierroksella 18. pelaajana . Hän pelasi Färjestads BK:ssa vuoteen 1999 saakka. Holmqvist voitti Ruotsin-mestaruuden keväällä 1998.


title: Michael Holmqvist

text: Vuodet 1999–2003 Holmqvist pelasi SM-liigaa Turun Palloseurassa. Hän pelasi siellä yhteensä 212 runkosarjaottelua ja teki niissä tehot 40+46=86. Holmqvist voitti Suomenmestaruuden vuosina 2000 ja 2001. Viimeisenä TPS-kautenaan 2002–2003 hän voitti joukkueen sisäisen syöttöpörssin ja jakoi sisäisen pistepörssin voiton Kai Nurmisen kanssa.


title: Michael Holmqvist

text: Kaudeksi 2003–2004 Holmqvist siirtyi Mighty Ducks of Anaheimin organisaatioon ja pelasi kauden aikana 21 NHL-ottelua tehden kaksi maalia. Suurimman osan kaudestaan hän pelasi kuitenkin farmijoukkue Cincinnati Mighty Ducksissa, AHL:ssä, jossa Holmqvist pelasi koko kauden 2004–2005 takia. Hän oli tehoilla 14+32=46 joukkueen toiseksi paras pistemies Zenon Konopkan kanssa. Heinäkuussa 2005 Holmqvist kaupattiin Chicago Blackhawksiin vaihdossa Travis Moeniin. Hän pelasi joukkueessa kaksi kautta kokonaan NHL:ssä, joista ensimmäinen kausi 2005–2006 toi Holmqvistille 72 runkosarjaottelussa tehot 10+10=20. Hänen jälkimmäinen kautensa 2006–2007 päättyi olkapäävammaan huhtikuussa 2007.


title: Michael Holmqvist

text: Holmqvist palasi kaudeksi 2007–2008 kotimaahansa ja siirtyi kolmivuotisella sopimuksella Frölunda HC:n riveihin. Hän palasi kuitenkin jo yhden siellä vietetyn kauden jälkeen kaksivuotisella sopimuksella kaudeksi 2008–2009 Djurgårdens IF:ään. Holmqvist teki tehoilla 9+10=19 Elitserienin yhden kauden piste-ennätyksensä. Hän voitti keväällä 2010 Elitserien-hopeaa.


title: Michael Holmqvist

text: Kaudeksi 2010–2011 Holmqvist siirtyi kaksivuotisella sopimuksella Linköpings HC:hen. Holmqvist pelasi kaksi kautta Linköpingissä, ja jälkimmäistä kautta varjostivat selkäongelmat. Hän teki 48 ottelussa vain kaksi pistettä, mutta hän ei ollut kesällä pystynyt harjoittelemaan kunnolla selkävaivojen takia. Kaudeksi 2012–2013 Holmqvist palasi vuoden mittaisella sopimuksella kasvattajaseuraansa Djurgårdeniin, joka oli pudonnut edelliskeväänä HockeyAllsvenskaniin. Hän nousi joukkueen varakapteeniksi. Kaudella 2013–2014 Holmqvist oli 15 osumallaan Djurgårdenin kolmanneksi paras maalintekijä Mattias Guterin kanssa. Hän oli kauden päätteeksi nostamassa joukkuetta SHL:ään (ent. Elitserien), jossa myös Holmqvist jatkaa uraansa toukokuussa 2014 tekemällään vuoden mittaisella jatkosopimuksella.


title: Michael Holmqvist

text: Holmqvist pelasi MM-kilpailuissa vuonna 2008. Hän pelasi myös alle 20-vuotiaiden MM-kilpailuissa vuonna 1998 sekä alle 18-vuotiaiden EM-kilpailuissa vuonna 1997, jolloin hän voitti hopeaa.


title: Michael Holmqvist

text: Holmqvistin pikkuveli on vuoden 2006 maailmanmestari Andreas Holmqvist, joka pelaa Saksan DEL-liigaa Kölner Haiessa.


title: Enis Hajri

text: Enis Hajri (s. 6. maaliskuuta 1983 M'saken, Tunisia) on tunisialainen jalkapalloilija, pelipaikaltaan puolustaja. Hän edustaa bulgarialaista PSFK Chernomoretsia. Hajrilla on myös Saksan kansalaisuus.


title: God You Made Me Wicked

text: God You Made Me Wicked on suomalaisen elektro-artisti Cristal Snown toinen studioalbumi, joka julkaistiin 24. toukokuuta 2010.


title: God You Made Me Wicked

text: Albumi oli suunniteltu julkaistavaksi syksyllä 2009, minkä takia ensimmäinen single "Turn Me Up" julkaistiin jo ennen kesää. Toisin kävi, kun Cristal sai aikaa miettiä mitä hän todella tulevalta albumiltaan haluaa. Tätä ajatusta kannusti myös hänen ystävänsä Chisun kanssa käydyt keskustelut. Albumiaan hän on työstänyt muun muassa tuottaja Heikki L:n, säveltäjä Jukka Kosusen, Jimi Constantinen, säveltäjä-sanoittaja Chisun sekä dancemusiikkia tuottavan DJ Mobsterin kanssa. Albumilla taustoja laulavat Snow'n itsensä lisäksi myös Scarred -kappaleella mukana ollut Elena Mady, laulaja-lauluntekijä Kristiina Wheeler, Jimi Constantine, Karoliina Kallio, Kimmo Härmä sekä Milos Rosas.


title: God You Made Me Wicked

text: Toinen levy sai vuoden 2009 aikana alustavasti työnimen "The Second Coming", mutta albumin teon myötä se muuttui. Maaliskuussa 2010 Cristal alkoi tehdä paluuta, kun toinen single julkaistiin radiossa. Huhtikuun ensimmäisinä päivinä ”Killing Me” kohosi hittiasema NRJ:n toivotuimpien sijalle 1, vaikka se ei ollut saanut yhtään radiosoittoa ennen sitä. ”Killing Me” julkaistiin digitaalisesti 12. huhtikuuta 2010.


title: God You Made Me Wicked

text: Albumin kolmas single ”Wicked” julkaistiin ennen albumin julkaisua toukokuussa 2010. Kappaletta Snow on työstänyt yhdessä Christel ”Chisu” Sundbergin kanssa. Neljäntenä singlenä levyltä julkaistiin "Surrender". Kappaleelle ”Venom” oli suunniteltu kuvattavaksi musiikkivideo, vaikkei sen julkaistusta singlenä ollutkaan vielä varmuutta. Videoprojekti oli tarkoitus aloittaa joulukuussa 2010, mutta kameraongelmien vuoksi se siirrettiin kuukaudella. "Venom"in musiikkivideo sai päivänvalonsa elokuussa 2012, kun siitä julkaistiin orchestral versiollinen video


title: God You Made Me Wicked

text: Albumi asetettiin ehdolle radiokanava Kimmoliisan ”Vuoden kotimainen albumi” -kategoriassa vuoden 2010 lopulla. Albumi sai myös ehdokkuksia brittiläisellä "Scandipop" sivustolla missä Cristal oli ehdolla parhaasta miesvideosta ”Killing Me”, vuoden miesartisti sekä miespuolisen artistin albumi.


title: Tuusulan vaakuna

text: Tuusulan kunnanvaakuna on saanut aiheensa alueen historiallisista vaikuttajista. Pistoolinlukko on myös pitäjässä pitkään vaikuttaneen Stålhanen suvun tunnus, ja laakerinoksa viittaa Tuusulassa 1900-luvun alussa vaikuttaneeseen merkittävään taiteilijayhteisöön.


title: Tuusulan vaakuna

text: Vaakunan on suunnitellut Olof Eriksson, ja se vahvistettiin käyttöön 28. tammikuuta 1953. Vaakunan selitys on ”puna-hopeahalkoisen kilven yläkentässä hopeinen pistoolinlukko ja alakentässä vihreä laakerinoksa, jonka marjat punaiset”.


title: Sjarhei Jarkovitš

text: Sjarhei Anatolevitš Jarkovitš (, , s. 9. maaliskuuta 1974 Minsk, Valko-Venäjän SNT, Neuvostoliitto) on valkovenäläinen jääkiekkopuolustaja. Hän pelaa Valko-Venäjän Extraligassa pelaavassa H’K Homelissa.


title: Sjarhei Jarkovitš

text: Jarkovitš pelasi Tivali Minskissä kevääseen 1996 asti. Sen jälkeen hän siirtyi kausiksi 1996–1998 IHL-joukkue Las Vegas Thundersin riveihin. Kesällä Edmonton Oilers varasi hänet kolmannella kierroksella, vuorolla 68. Kausilla 1998–2000 Jarkovitš pelasi AHL:n Hamilton Bulldogsissa.


title: Sjarhei Jarkovitš

text: Hamiltonin jälkeen Jarkovitš pelasi kaudet 2000–2002 Venäjän jääkiekon superliigaa HK Lokomotiv Jaroslavlin ja HK Metallurg Novokuznetskin paidoissa. Kaudella 2002-2003 hän pelasi jääkiekon SM-liigassa, TPS:n riveissä. Kaudeksi 2003-2004 Jarkovitš palasi Venäjälle ja siirtyi HK Himik Voskresenskiin, mutta palasi kotimaahansa Valko-Venäjälle edustamaan Junost Minskiä kesken kauden ja pelasi siinä kevääseen 2008. Kaudeksi 2008-2009 hän siirtyi HK Gomeliin.


title: Sjarhei Jarkovitš

text: Jääkiekon MM-kisoissa Jarkovitš on edustanut Valko-Venäjää vuosina 1994, 1996, 1998, 2001, 2003, 2004, 2005, 2006 ja 2007. Hän pelasi myös Naganon olympiakisoissa 1998.


title: Riihimäen vankila

text: Riihimäen vankila on suljettu vankila Riihimäellä, johon sijoitetaan Etelä-Suomen alueelta yli kahden vuoden rangaistuksen saaneet miesvangit pääkaupunkiseudun vankeja lukuun ottamatta. Riihimäen vankila on perustettu vuonna 1929. Vankilassa on 223 vankipaikkaa. Riihimäen vankilan ja Turun vankilan turvaluokitukset ovat Suomessa A+ ja niissä on vaarallisimmat vangit.


title: Riihimäen vankila

text: Vankilan työtoiminnassa vangeilla on mahdollisuus työskennellä metalli- tai puusepänteollisuudessa, taloustöissä ja kiinteistönhuoltotöissä. Vankilan työliikkeen kautta voi tilata ja ostaa vankilassa tehtäviä tuotteita. Vankilassa on myös mahdollista opiskella peruskoulun ja lukion kursseja. Lisäksi vankilassa voi suorittaa kone- ja metalli-alan perustutkinnon sekä autoalan perustutkinnon oppisopimuskoulutuksena.


title: Riihimäen vankila

text: Riihimäen vankila sijaitsee Riihimäen kaupungin keskustasta noin 4 kilometriä pohjoiseen johtavan rautatien varrella.


title: Riihimäen vankila

text: Riihimäen vankilassa tapahtui tappo toukokuun lopussa 2014.


title: Poliisimuseo

text: Poliisimuseo on Poliisikoulun yhteyteen vuonna 2004 perustettu poliisityötä esittelevä museo. Se sijaitsee Tampereella, Hervannan kaupunginosassa. Sisäänpääsy on ilmainen.


title: Poliisimuseo

text: Poliisimuseon perusnäyttely "900 vuotta poliisin historiaa Suomessa" tuo ensimmäistä kertaa yleisön eteen kotimaisen poliisitoiminnan koko tarinan. Näyttely kertoo suomalaisesta poliisista ja sen työtehtävistä keskiajalta nykypäivään asti.


title: Poliisimuseo

text: Museon kokoelmiin kuuluu tuhansia esineitä, valokuvia, filmejä, joista vain osa on esillä. Poliisin perinnettä tallennetaan valtakunnallisesti yhteistyössä poliisilaitosten kanssa. Paikallista poliisihistoriaa on esillä mm. poliisilaitosten perinnehuoneissa eri puolilla maata.


title: Poliisimuseo

text: Poliisimuseo sopii niin lapsille, nuorille kuin aikuisille. Esimerkiksi museon lastenosastolla poliisikamari Pokelassa voi pukeutua pieneen poliisiunivormuun ja kokeilla erilaisia poliisitehtäväviä.


title: Poliisimuseo

text: Perusnäyttelyn lisäksi on esillä vaihtuvia näyttelyitä.


title: Mbabane Highlanders

text: Mbabane Highlanders on swazimaalainen jalkapalloseura, joka pelaa Swazimaan korkeimmalla sarjatasolla, Swazimaan valioliigassa. Edustusjoukkueen kotistadion sijaitsee maan pääkaupungissa Mbabanessa. Seura perustettiin vuonna 1952.


title: Mbabane Highlanders

text: Highlanders on voittanut eniten maansa mestaruuksia, yhteensä kaksitoista kappaletta. Seuran tuorein voitto on kuitenkin vuodelta 2001.


title: Jay McClement

text: Jay McClement (s. 2. maaliskuuta 1983 Kingston, Ontario, Kanada) on kanadalainen jääkiekkoilija, pelipaikaltaan keskushyökkääjä. Hän edustaa NHL-seura Carolina Hurricanesia.


title: Jay McClement

text: Ennen ammattilaisuraansa McClement pelasi vuodet 1997–1999 Ontario Provincial Junior A Hockey Leaguen (OPJHL) Kingston Voyageursissa ja vuodet 1999–2003 Ontario Hockey Leaguen (OHL) Brampton Battalionissa. Hän pelasi OHL-urallaan kaikkiaan 235 runkosarjaottelua, joissa teki yhteensä 182 tehopistettä (91 maalia ja 91 syöttöpistettä), ja 26 pudotuspeliottelua, joissa teki 17 tehopistettä (seitsemän maalia ja kymmenen syöttöpistettä). Eniten pisteitä hän teki kaudella 2001–2002, jolla hän oli joukkueensa toiseksi paras pisteidentekijä Adam Henrichin jälkeen tehtyään 55 tehopistettä (26 maalia ja 29 syöttöpistettä) 61:ssä runkosarjaottelussa.


title: Jay McClement

text: McClement sai NHL-varauksen, kun St. Louis Blues varasi hänet 57. vuorolla toisella kierroksella. Hän teki ammattilaisdebyyttinsä keväällä 2003, jolloin hän pelasi yhden AHL-pudotuspeliottelun Bluesin silloisessa farmiseurassa Worcester IceCatsissä. Kaudet 2003–2004 ja 2004–2005 hän pelasi kokonaan AHL:ssä ja oli jälkimmäisellä IceCatsin paras pistemies tehtyään 51 tehopistettä, 17 maalia ja 34 syöttöpistettä, 79:ssä runkosarjaottelussa.


title: Jay McClement

text: McClement on pelannut NHL:ssä kaudesta 2005–2006 alkaen. Ensimmäisen NHL-ottelunsa hän pelasi 5. lokakuuta 2005, jolloin St. Louis Blues kohtasi Detroit Red Wingsin. Hän pelasi tulokaskaudellaan 67:ssä NHL-ottelussa ja teki 27 tehopistettä, kuusi maalia ja 21 syöttöpistettä. McClement pelasi kauden aikana myös 11 runkosarja- ja neljä pudotuspeliottelua Peoria Rivermenissä AHL:ssä.


title: Jay McClement

text: Kaudesta 2006–2007 eteenpäin McClement on pelannut kokonaan NHL:ssä ja ensimmäiset NHL:n pudotuspeliottelunsa hän pelasi keväällä 2009. McClement tunnetaan hyvänä puolustavana hyökkääjänä. Runkosarjakaudella 2008–2009 hän oli eniten jääaikaa alivoimalla saanut NHL-hyökkääjä.


title: Jay McClement

text: McClement siirtyi helmikuussa 2011, kesken kauden 2010–2011, Colorado Avalancheen pelaajakaupassa, jossa Avalanche sai hänen lisäkseen puolustaja Erik Johnsonin sekä ensimmäisen kierroksen varausvuoron, ja jossa Bluesiin siirtyivät puolustaja Kevin Shattenkirk, hyökkääjä Chris Stewart sekä toisen kierroksen varausvuoro. McClement pelasi Avalanchessa kauden 2010–2011 lopun sekä kauden kauden 2011–2012 ja toimi joukkueen varakapteenina.


title: Jay McClement

text: Heinäkuussa 2012, aiemman sopimuksensa päätyttyä, McClement siirtyi kaksivuotisella ja kolmen miljoonan dollarin arvoisella sopimuksella Toronto Maple Leafsiin. Hän toimi myös Maple Leafsin varakapteenina. Heinäkuussa 2014 McClement siirtyi yksivuotisella ja miljoonan dollarin arvoisella sopimuksella Carolina Hurricanesiin.


title: Jay McClement

text: McClement on edustanut Kanadaa yksissä aikuisten arvokilpailuissa, maailmanmestaruuskilpailuissa 2007, ja oli voittamassa tuolloin maailmanmestaruutta. Hän pelasi turnauksessa yhdeksän ottelua ja teki neljä tehopistettä, kaksi maalia ja kaksi syöttöpistettä. Hän on pelannut myös kaksissa nuorten maailmanmestaruuskilpailuissa, 2002 ja 2003. Hän oli voittamassa molempina vuosina nuorten MM-hopeaa.


title: Tuliperät

text: Tuliperät ("Stagonopleura") on loistopeippojen heimoon kuuluva varpuslintusuku. Tuliperien sukuun kuuluu BirdLifen mukaan kolme lajia.


title: Erwin Komenda

text: Erwin Komenda () oli itävaltalainen autonsuunnittelija, jonka tunnetuimpiin töihin kuuluvat Volkswagen Kupla ja Porsche 356.


title: Erwin Komenda

text: Erwin Komendan vanhemmat olivat koneenkäyttäjä Franz Komenda ja Leopoldine o.s. Wipplinger. Hän kävi alakoulun Weyerissä ja Steyrissa kansalaiskoulun. Vuosina 1916–1920 Komenda opiskeli Steyrin teknillisessä korkeakoulussa teräksenvalmistusta. Tämän jälkeen hän kävi lyhyen autojen rakennetta käsitelleen kurssin Wienissä.


title: Erwin Komenda

text: Vuonna 1920 Komenda meni naimisiin Auguste o.s. Hauptmannin kanssa. Heille syntyi kaksi lasta, Ingrid ja Erwin.


title: Erwin Komenda

text: Vuodet 1920–1926 Komenda työskenteli Wienissä autokoritehtaalla rakennesuunnittelijana.


title: Erwin Komenda

text: Komenda työskenteli vuodesta 1927 muotoilijana ja tuotannosta vastaavana Steyrilla, missä tutustui Béla Barényiin, yrityksen tekniseen johtajaan Ferdinand Porscheen sekä Josef Zahradníkiin, Karl Fröhlichiin, Karl Wilfertiin ja Josef Kalesiin. Tänä aikana hän alkoi hautoa ajatusta virtaviivaisesta takamoottorisesta pikkuautosta.


title: Erwin Komenda

text: Idearikas Komenda siirtyi 1929 Daimler-Benzille Sindelfingeniin. Hänen tehtävänään oli vähentää autojen painoa paremman suunnittelun avulla. Tuona aikana Mercedeksellä kehitettiin monokokkirakenteinen virtaviivaisesti muotoiltu automalli.


title: Erwin Komenda

text: Lokakuussa 1931 Porsche onnistui houkuttelemaan hänet töihin juuri perustettuun suunnittelutoimistoonsa, jossa Komenda vastasi mitoituksesta ja kehitystyöstä.


title: Erwin Komenda

text: Komenda vastasi KdF-Wagenin, myöhemmin Volkswagen Kuplan, muotoilusta ja korin rakenteesta. Hän suunnitteli yhdessä Josef Micklin kanssa Grand Prix -autot Auto Unionille ja Cisitalialle. Toisen maailmansodan aikana Komenda suunnitteli Schwimmwagenin ja Kübelwagenin Saksan armeijalle.


title: Erwin Komenda

text: Sodan jälkeen Porschen pääkonttori siirrettiin lyhyeksi ajaksi Itävallan Gmündiin, jossa Komenda ja Ferdinand Porsche suunnittelivat yhdessä Porschen ensimmäisen urheiluauton, Porsche 356:n. Tästä kehiteltiin lukuisia muunnelmia, muun muassa Porshce 356 Speedster. Tätä seurasi kilpa-auto Porsche 550 Spyder.


title: Erwin Komenda

text: Komendan viimeiseksi työkseen jäi Porsche 911:n korirakenteen suunnittelu. Hän johti Porschen muotoiluosastoa vuoteen 1966 asti, jolloin menehtyi keuhkosyöpään.


title: Erwin Komenda

text: Komenda oli samaan aikaan sekä teknisesti suuntautunut että taiteellisesti luova. Hänen nimissään on yli 100 patenttia.


title: Agnieszka Wieszczek

text: Agnieszka Jadwiga Wieszczek-Kordus (s. 22. maaliskuuta 1983 Wałbrzych) on puolalainen naispainija ja olympiamitalisti.


title: Agnieszka Wieszczek

text: Wieszczek voitti olympiapronssia Pekingin kesäolympialaisista 2008 sarjassa 72 kg, mikä teki hänestä ensimmäisen puolalaisen naispainin olympiamitalistin. Wieszczek on myös voittanut EM-pronssia neljästi (2006, 2007, 2009 ja 2011).


title: Kaakinmaa

text: Kaakinmaa on Tampereen VI kaupunginosa. Siihen kuuluu Pyynikin kirkkopuistosta etelään Hämeenpuiston ja Mariankadun välille jäävä alue. Etelässä alue ulottuu Eteläpuistoon Pyhäjärven rannassa. Naapurikaupunginosat ovat idässä Nalkala, pohjoisessa Amuri ja lännessä Pyynikki sekä Pyynikinrinne.


title: Kaakinmaa

text: Tärkein alueen poikki kulkeva katu on Laukontorilta Pyynikinharjun rinnettä länteenpäin nouseva Satamakatu, joka muodostaa yhdessä Mariankadun ja Hämeenpuiston kanssa vilkkaan liikenneväylän Pyynikintorilta Ratinaan. Koulukadun varrella sijaitsee Koulukadun kenttä, jolle jäädytetään talvisin jääkiekkokenttä ja luistinrata.


title: Kaakinmaa

text: Joskus Kaakinmaa luetaan virheellisesti Pyynikkiin ja Pyynikinrinteeseen kuuluvaksi. Kaakinmaa on kuitenkin oma kaupunginosansa.


title: Kaakinmaa

text: Kaakinmaalla sijaitsevat muun muassa Tampereen työväentalo ja Tampereen Työväen Teatteri sekä vanha Pyynikin panimo ja Klingendahlin tehdaskiinteistö. Klingendahlin naapurissa sijaitsee vuonna 1910 rakennettu entinen Tampereen kulkutautisairaala, jota käytettiin sairaalan toiminnan loputtua opiskelija-asuntolana kesään 2009 saakka. Miltei kaikki alueen asuintalot ovat kerrostaloja, jotka on rakennettu pääosin 1960- ja 1970-luvuilla aiempien 1800-luvun lopulla rakennettujen puutalojen tilalle. Kaakinmaalla toimivat peruskoulut ovat 1.–6.-luokkien Aleksanterin koulu ja 7.–9.-luokkien Pyynikin koulu (entinen Tampereen tyttölyseo). Satamakadun ja Koulukadun kulmassa sijaitsee peruskoulun 1.–9.-luokat ja lukion käsittävä Tampereen ruotsinkielinen koulu (Svenska samskolan i Tammerfors).